Η ΑΛΛΗ ΟΨΙΣ » Ο Τελωνισμός των ψυχών (Μητροπολίτης Ναυπάκτου και Αγίου Βλασίου Ιερόθεος) » Εκτύπωση\nΣυγγραφέας: alopsis Στις 25 Ιανουαρίου, 2018 @ 12:05 πμ Σε ΘΕΟΛΟΓΙΑ | Τα σχόλια είναι απενεργοποιημένα\nΣύμφωνα με την διδασκαλία των Πατέρων της Εκκλησίας, η ψυχή κατά την έξοδό της από το σώμα, αλλά και προηγουμένως, όταν ετοιμάζεται να εξέλθει από αυτό, αισθάνεται την παρουσία των δαιμόνων που λέγονται τελώνια, και διακατέχεται από φόβο επειδή θα διέλθει διά των τελωνίων.\nΦυσικά, πρέπει από την αρχή να πούμε ότι τα τελώνια -οι δαίμονες- δεν έχουν κυριαρχία πάνω στους δικαίους, σε αυτούς που ενώθηκαν με τον Χριστό. Οι δίκαιοι όχι μόνον δεν θα περάσουν από τα λεγόμενα τελώνια, αλλά και δεν θα διακατέχονται από τον φόβο τους. Όλα αυτά θα τα δούμε καλύτερα, όταν παραθέσουμε την διδασκαλία των άγιων Πατέρων. Ο χαρακτηρισμός της διόδου της ψυχής διά των δαιμόνων ως τελωνισμός είναι ειλημμένος από τους τελώνες της εποχής εκείνης. Είναι καλό να δούμε λίγο αυτό το θέμα, για να κατανοήσουμε γιατί οι Πατέρες χαρακτηρίζουν την διέλευση της ψυχής από τους δαίμονες τελωνισμό.\nΤελώνες στην αρχαία εποχή ονομάζονταν εκείνοι που αγόραζαν τους δημοσίους φόρους από το Κράτος και στην συνέχεια τους εισέπρατταν από τον λαό48. Οι τελώνες χωρίζονταν σε δύο τάξεις. Η πρώτη τάξη περιελάμβανε τους λεγόμενους «δημοσιώνας ή δεκατευτάς», που ήταν η πλουσιότερη τάξη και η ισχύς της εξουσίας, και η δεύτερη περιελάμβανε τους λεγόμενους δασμολόγους. Οι πρώτοι ήταν οι γενικοί δημόσιοι εισπράκτορες, που είχαν αγοράσει τους φόρους από την Πολιτεία, ενώ οι δεύτεροι ήταν οι έμμισθοι υπηρέτες των πρώτων, που εισέπρατταν τους φόρους από τον λαό και τους έδιναν στους δημοσιώνες.\nΟι δασμολόγοι ήταν άδικοι αφού εισέπρατταν φόρους περισσότερους από όσους έπρεπε να αποδώσουν στους κυρίους τους. Γι’ αυτό και είχαν πολύ κακή φήμη στις αρχαίες κοινωνίες. Ο Πλάτων έλεγε ότι είναι βαρείς οι τελώνες, όχι τόσο όταν εισπράττουν τους φόρους από τα εμφανή των εισαγομένων, «αλλά όταν τα κεκρυμμένα ζητούντες, εν αλλοτρίοις σκεύεσι και φορτίοις αναστρέφονται». Γι’ αυτό, όταν ο Θεόκριτος ρωτήθηκε ποια είναι τα ωμότερα θηρία, απήντησε: «εν μεν όρεοιν άρκτοι και λέοντες, εν δε πόλεοι τελώναι και συκοφάνται».\nΟι τελώνες, στην προσπάθειά τους να εισπράξουν όσο το δυνατόν περισσότερους φόρους, και μάλιστα για να μην τους ξεφύγουν μερικοί που δεν μπορούσαν να ανταποκριθούν στην βαρύτατη και άδικη φορολογία, επινοούσαν διαφόρους τρόπους, δηλαδή, παραμόνευαν σε στενούς δρόμους και συνελάμβαναν τους περαστικούς, εξαναγκάζοντάς τους να δώσουν τα οφειλόμενα. Πρόκειται για μια σκηνή πολύ δυσάρεστη και μισητή στους ανθρώπους της εποχής εκείνης.\nΑυτήν ακριβώς την γνώριμη και μισητή εικόνα χρησιμοποιούν οι Πατέρες για να δώσουν στους ανθρώπους της εποχής εκείνης να καταλάβουν σε τι συνίσταται το φοβερό μυστήριο του θανάτου και τι φοβερά πράγματα εκτυλίσσονται κατά την ώρα που η ψυχή ετοιμάζεται να αποχωρήση, και κυρίως όταν εξέρχεται από το σώμα του ανθρώπου. Ο άγιος Μακάριος ο Αιγύπτιος θα πει πολύ χαρακτηριστικά: «Ώσπερ εισίν οι τελώναι καθεζόμενοι εις τας στενάς οδούς και κατέχοντες τους παριόντας και διασείοντες. ούτω και οι δαίμονες επιτηρούσι και κατέχουσι τας ψυχάς και εν τω εξέρχεσθαι αυτάς εκ του σώματος· εάν μη τελείως καθαρισθώσιν, ουκ επιτρέπονται ανέλθειν εις τας μονάς του ουρανού και απαντήσαι τω δεσπότη αυτών· καταφέρονται γαρ υπό των αερίων δαιμόνων».\nΒέβαια, η εικόνα των τελωνίων ανήκει στην πραγματικότητα της εποχής εκείνης. Όμως η διδασκαλία ότι οι δαίμονες κατά την έξοδο της ψυχής προσπαθούν να καταλάβουν την ψυχή του ανθρώπου αναφέρεται σε πολλά κείμενα της Αγίας Γραφής και των Πατέρων της Εκκλησίας. Ήδη προηγουμένως είδαμε ότι, μετά τον θάνατο, τις μεν ψυχές των δικαίων παραλαμβάνουν οι άγγελοι, τις δε ψυχές των αμαρτωλών και αμετανόητων παραλαμβάνουν οι δαίμονες. Με το μίσος που έχουν οι δαίμονες εναντίον των ανθρώπων θα ήθελαν όλους να κυριεύσουν και να τους έχουν στην εξουσία τους αιωνίως. Αλλά δεν μπορούν να έχουν εξουσία επάνω στους δικαίους.\nΒασικό χωρίο το οποίο ερμηνεύουν οι Πατέρες της Εκκλησίας αναφορικά με τα τελώνια είναι το λεγόμενο από τον Χριστό λίγο πριν το Πάθος Του: «έρχεται γαρ ο του κόσμου άρχων και εν εμοί ουκ έχει ουδέν» (Ιω. ιδ’, 30). Ο άρχων του κόσμου είναι ο κοσμοκράτορας του κόσμου, ο διάβολος. Λέγεται κοσμοκράτορας όχι γιατί είναι πραγματικά ο άρχων και εξουσιαστής όλου του κόσμου, αλλά επειδή εξουσιάζει τον κόσμο της αδικίας. Ο Χριστός διακηρύσσει ότι ο διάβολος δεν έχει εξουσία πάνω Του. Αναφέρεται, βέβαια, εδώ στον διάβολο και τον θάνατο.\nΟ Απόστολος Παύλος, αναφερόμενος στους νεκρούς πνευματικά ανθρώπους, τους εστερημένους της Χάριτος του Θεού γράφει: «Και υμάς όντας νεκρούς τοις παραπτώμασι και ταις αμαρτίαις, εν αις ποτέ περιεπατήσατε κατά τον αιώνα του κόσμου τούτου, κατά τον άρχοντα της εξουσίας του αέρος, του πνεύματος του νυν ενεργούντος εν τοις υιοίς της απειθείας» (Εφ. Β’, 1-2). Στο χωρίο αυτό φαίνεται ότι οι άνθρωποι νεκρώνονται με τις αμαρτίες και την ενέργεια του διαβόλου.\nΕπίσης ο διάβολος χαρακτηρίζεται άρχων της εξουσίας του αέρος γιατί βρίσκεται στην ατμόσφαιρα και συνεχώς πολεμά τους ανθρώπους. Αυτήν ακριβώς την εικόνα έχουν υπ’ όψη τους οι Πατέρες και λένε ότι, όταν η ψυχή εξέρχεται από το σώμα και διέρχεται διά του αέρος προς τον ουρανό, συναντάται με τον άρχοντα του αέρος. Ακόμη, στο χωρίο αναφέρεται ότι ο άρχων αυτός ενεργεί και τώρα στους υιούς της απειθείας.\nΥπάρχουν πολλά χωρία της Παλαιάς Διαθήκης τα οποία χρησιμοποιούνται από τους Πατέρες για να δηλώσουν τον λεγόμενο τελωνισμό των ψυχών, θα ήθελα να αναφέρω δύο από αυτά. Το ένα προέρχεται από ψαλμό του Δαυίδ, όπου εκεί ο Προφητάναξ, αναφερόμενος στον Θεό, λέγει: «Κύριε ο Θεός μου, επί σοι ήλπισα, σώσόν με εκ πάντων των διωκόντων με και ρυσαί με, μήποτε αρπάση ως λέων την ψυχήν μου, μη όντος λυτρουμένου μηδέ σώζοντος» (Ψαλμ. ζ’, 2 3).\nΤο άλλο χωρίο υπάρχει στο βιβλίο του Προφήτου Ιερεμίου. Εκεί λέγεται: «και εγένετο ως πυρ καιόμενον φλέγον εν τοις οστέοις μου, και παρείμαι πάντοθεν και ου δύνομαι φέρειν, ότι ήκουσα ψόγον πολλών συναθροιζομένων κυκλόθεν» (Ίερ. κ’, 9-10).\nΎστερα από την παράθεση των βασικοτέρων χωρίων που ερμηνεύουν οι άγιοι Πατέρες, θα προχωρήσουμε στην διδασκαλία τους για τον λεγόμενο τελωνισμό των ψυχών. Πρέπει να πούμε ότι θα παραθέσουμε κατ’ αρχάς την διδασκαλία τους για τον τελωνισμό και στην συνέχεια θα αναφέρουμε την μυστική ερμηνεία για την κατάσταση αυτή. Όπως θα φανεί καθαρότερα στα επόμενα, οι ψυχές των δικαίων δεν διακατέχονται από φόβο, επειδή έχουν την Χάρη του Θεού και οι δαίμονες δεν έχουν εξουσία πάνω τους. Οι ψυχές των αμετανόητων διακατέχονται από αγωνία και υπόκεινται στην επίδραση των δαιμόνων, αλλά και την ενέργεια των παθών. Υπάρχουν οι δαίμονες, αλλά διά του τελωνισμού εννοείται και η ενέργεια των παθών. Δεν πρέπει ποτέ να ξεχνούμε αυτό το σημείο, γιατί η άγνοιά του δημιουργεί εσφαλμένες αντιλήψεις. Ο αναγνώστης αυτού του κεφαλαίου πρέπει να είναι ιδιαίτερα προσεκτικός στην μελέτη της πατερικής διδασκαλίας.\nΟ Μ. Βασίλειος, ερμηνεύοντας το ψαλμικό χωρίο «σώσον με εκ πάντων των διωκόντων με, και ρύσαι με, μήποτε αρπάση ως λέων την ψυχήν μου» (Ψαλμ. ζ’, 2- 3) λέγει, ότι οι γενναίοι άνθρωποι που αγωνίσθηκαν σε ολόκληρη την ζωή τους εναντίον των αοράτων εχθρών, προς το τέλος της ζωής τους «ερευνώνται υπό του άρχοντος του αιώνος», ώστε αν ευρεθούν να έχουν τραύματα ή στίγματα ή αποτυπώματα αμαρτημάτων να τους κρατήσουν αιχμαλώτους. Εάν όμως ευρεθούν άτρωτοι και άσπιλοι, τότε «ως ακράτητοι όντες ως ελεύθεροι υπό Χριστού αναπαύσωνται». Γι’ αυτό ο ευρισκόμενος υπό το κράτος του θανάτου, επειδή γνωρίζει ότι «εις ο σώζων, εις ο λυτρούμενος», κράζει προς τον Χριστό τον σώζοντα: «ρύσαι δε με εκεί εν τω καιρώ της ερεύνης, μη ποτέ αρπάση ως λέων την ψυχήν μου».\nΚαι ο μεν Χριστός, επειδή ήταν απηλλαγμένος από την αμαρτία, είπε τον λόγο: «νυν ο άρχων του κόσμου τούτου έρχεται, και εν εμοί έξει ουδέν», για τον άνθρωπο, όμως, είναι αρκετό να πη ότι έρχεται ο άρχων του κόσμου και σε μένα «έξει ολίγα και μικρά»50.\nΗ ώρα του θανάτου είναι φοβερή γιατί τότε ο άνθρωπος ενθυμείτε τα αμαρτήματά του αλλά και διότι βλέπει φοβερά πράγματα. Ο άγιος Ιωάννης ο Χρυσόστομος μαρτυρεί ότι υπάρχουν πολλοί άνθρωποι που διηγούνται φοβερές οπτασίες, τις οποίες δεν μπορούν οι απερχόμενοι να αντικρίσουν. Είναι τόσο φοβερές ώστε «και την κλίνην αυτήν μετά πολλής της ρύμης τινάσσουσι κείμενοι, και φοβερόν ενορώσι τοις παρούσι».\nΔηλαδή, από τον φόβο της ψυχής ταράσσεται και το σώμα, και ο άνθρωπος κάνει ενέργειες πολύ συνταρακτικές. Και ο ιερός Χρυσόστομος προσθέτει ότι εάν φοβόμαστε στην θέα φοβερών ανθρώπων, πόσο μάλλον θα φοβόμαστε, όταν δούμε κατά την έξοδο της ψυχής από το σώμα. «αγγέλους απειληφότας (να μας απειλούν) και δυνάμεις απότομους…». Η ψυχή που αποχωρίζεται το σώμα θρηνολογεί άσκοπα και μάταια51.\nΣτο θέμα αυτό αναφέρεται και ο άγιος Συμεών ο νέος θεολόγος, τονίζοντας ιδιαίτερα ότι εκείνος που έχει το Φως του Θεού νικά τους δαίμονες που έρχονται πλησίον του, γιατί οι δαίμονες καίγονται από το θείο Φως. Αυτό γίνεται και τώρα, όσο ο άνθρωπος ευρίσκεται στην θεωρία και ενδύεται το Φως του Θεού. Πολύ περισσότερο θα γίνει κατά την έξοδο της ψυχής από το σώμα. Λέγει ότι δεν θα υπάρχει κανένα όφελος για τον Χριστιανό από τον πνευματικό αγώνα που διεξάγει, εάν δεν καταφλεχθή ο διάβολος από το Φως του Θεού. Πράγμα το οποίο σημαίνει ότι η ουσία και ο σκοπός της πνευματικής ζωής είναι να ενωθεί ο άνθρωπος με το Φως. Γράφει ο άγιος Συμεών:\n«Ει μη ο άρχων έλθοιε του σκότους και την δόξαν ίδοι συνούσα μοι την σην και αισχυνθή εις άπαν, ο σκοτεινός καταφλεχθείς απροσίτω φωτί σου, και αι δυνάμεις άπασαι συν αυτώ εναντίαι τραπήσονται σημείωσιν σφραγίδος σής ίδουσαι, κάγώ δε διελεύσομαι θαρρών τη χάριτί σου, ατρέμας όλος, και προς σε εγγίσω και προσπέσω, τί μοι των νυν το όφελος εν εμοί γινομένων;»52.\nΟι δαίμονες, που θέλουν έστω και την τελευταία στιγμή να καταλάβουν την ψυχή του ανθρώπου, χαρακτηρίζονται από τον άγιο Διάδοχο Φωτικής ταρτάριοι άρχοντες, δηλαδή άρχοντες του άδου. Ο άνθρωπος που αγαπά τον Θεό δεν θα διακατέχεται από φόβο, γιατί η αγάπη έξω βάλλει τον φόβο, και θα προσπεράση ελεύθερα «τους ταρταρίους- άρχοντας». Η ψυχή του ανθρώπου που χαίρεται με την αγάπη του Θεού, κατά την ώρα της εξόδου, «επάνω πασών των σκοτεινών παρατάξεων συν τοις αγγέλοις της ειρήνης φέρεται»53\nΈτσι, οι άγιοι Πατέρες δεν αρκούνται να τονίζουν την ύπαρξη των δαιμόνων και την επιθετική μανία τους εναντίον των ανθρώπων, αλλά τονίζουν και τον τρόπο με τον οποίο μπορούμε να ξεφύγουμε τις απειλές τους. Με την τελεία εξαγόρευση των αμαρτιών απαλλάσσεται κανείς από την δειλία και τον φόβο, γεμίζει από την αγάπη του Χριστού και τότε ελευθερώνεται από την κακία των δαιμόνων. Ο διάβολος δεν έχει καμιά εξουσία πάνω του.\nΟ αββάς Ησαΐας ονομάζει τους δαίμονες, που πλησιάζουν την ψυχή όταν εξέρχεται από το σώμα, «άρχοντας του σκότους» και «άρχοντας της πονηρίας». Διδάσκει ότι όταν η ψυχή του ανθρώπου εξέρχεται από το σώμα πορεύονται μαζί της οι άγγελοι. Τότε, όμως, εξέρχονται και οι δυνάμεις του σκότους για να την συναντήσουν και να την κατακυριεύσουν. Την στιγμή εκείνη οι άγγελοι δεν πολεμούν με τους δαίμονες, αλλά τειχίζουν τον άνθρωπο με τα καλά έργα τα οποία έχει διαπράξει. Όταν ο άνθρωπος νικήσει τους δαίμονες, λόγω των καλών έργων που έχει διαπράξει στην ζωή του, τότε «χαρήσονται μετ’ αυτού οι Άγγελοι, όταν ίδωσιν αυτόν, απαλλαγέντα των εξουσιών του σκότους». Γι’ αυτό και ο αββάς Ησαΐας προτρέπει να αγαπήσουμε την ειρήνη, την φιλανθρωπία, την μελέτη του Θεού και την δικαιοσύνη Του, να παραβλέψουμε την χρεία του κόσμου και την τιμή του κ.λ.π.54.\nΣτο Γεροντικό υπάρχει η διδασκαλία του Θεοφίλου Αρχιεπισκόπου σχετικά με το θέμα που μας απασχολεί, ο οποίος ισχυρίζεται ότι κατά τον καιρό της εξόδου γίνεται ένα δικαστήριο μεταξύ των αγγέλων και των δαιμόνων. Οι δαίμονες παρουσιάζουν «πάντα τα εν γνώσει και αγνοία αμαρτήματα τα από γενέσεως μέχρι της τελευταίας ώρας αυτής» και κατηγορούν τον άνθρωπο. Επίσης, οι άγγελοι αναφέρουν τα καλά έργα που έπραξε η ψυχή του συγκεκριμένου ανθρώπου. Τότε η κρινομένη ψυχή βρίσκεται σε μεγάλο φόβο.\nΑν νικήσουν οι δαίμονες ακούγεται η φωνή: «αρθήτω ο ασεβής, ίνα μη ίδη την δόξαν Κυρίου». Αν όμως εξέλθη νικήτρια και της δοθεί η ελευθερία, ντροπιάζονται οι δαίμονες, οι δε άγγελοι παραλαμβάνουν την ψυχή και την οδηγούν «εις την ανεκλάλητον χαράν εκείνην και δόξαν»55.\nΤις απόψεις αυτές συναντούμε σε πολλά κείμενα των Πατέρων. Ο Ησύχιος ο Πρεσβύτερος εύχεται, ώστε, όταν έλθει ο άρχων του σκότους, να βρει λίγα ανομήματα και ευτελή56. Διδάσκει δε ότι, όταν η ψυχή έχει μαζί της τον Χριστό, τότε «αυτός ποιήσει την εκδίκησιν αυτής εν τάχει»57.\nΕπίσης, ο όσιος Θεόγνωστος λέγει ότι ο δίκαιος ανέρχεται στον ουρανό με ειρήνη «προς τον υψόθεν ήκοντα φαιδρόν τε και ιλαρόν άγγελον» και με την βοήθειά του διαπερνά ανεμποδίστως τον αέρα, χωρίς καθόλου να παραβλάπτεται «υπό των της πονηρίας πνευμάτων»58.\nΟι άγιοι Πατέρες διδάσκουν όλα αυτά όχι από την φαντασία τους, αλλά από αποκαλυπτικές εμπειρίες. Άλλοτε τους τα απεκάλυψαν άλλοι άγιοι άνθρωποι και άλλοτε οι ίδιοι, φωτιζόμενοι από τον Θεό, είχαν τέτοιες φοβερές εμπειρίες.\nΟ Μέγας Αντώνιος έφθασε κάποτε στο σημείο να δει προσωπικά τέτοια φοβερά πράγματα. Ευρισκόμενος στο κελλί του, έφθασε σε αρπαγή και τότε είδε τον εαυτό του να βγαίνει από το σώμα του και να πορεύεται στον αέρα, οδηγούμενο προφανώς από αγγέλους. Κάποιοι πικροί και φοβεροί τους εμπόδισαν να ανέλθουν στον ουρανό και ζητούσαν λόγο για μερικές πράξεις. Τότε οι οδηγούντες τον Μ. Αντώνιο πολεμούσαν με τους δεινούς εκείνους δαίμονες, λέγοντας ότι επειδή όσα διέπραξε από την γέννησή του τα συνεχώρησε ο Θεός, να τον κατηγορήσουν μόνον για όσα έπραξε από την στιγμή που έγινε μοναχός. «Τότε κατηγορούντων και μη ελεγχόντων, ελευθέρα γέγονεν και ακώλυτος η οδός»59.\nΣε μια φοβερή διήγηση του Μ. Αντωνίου αναφέρεται το εξής: Κατά την διάρκεια της νύκτας μια φωνή ξύπνησε τον Μ. Αντώνιο και τον προέτρεψε να βγει από το κελλί του για να δη. Τότε πραγματικά είδε κάποιον «μακρόν, αειδή και φοβερόν», που ήταν ο διάβολος, να στέκεται όρθιος, έχοντας υψωμένα τα χέρια του, και άλλους να εμποδίζει να ανέρχονται, αφού τους κρατούσε, και για άλλους να τρίζει τα δόντια του, γιατί του ξέφυγαν και ανέβαιναν στον ουρανό. Αποκαλύφθηκε δε στον Μ. Αντώνιο ότι αυτό το φοβερό θέαμα «των ψυχών είναι την πάροδον»60.\nΟ άγιος Ιωάννης ο Σιναΐτης περιγράφει ένα φοβερό θέαμα, που είδε ο ερημίτης Στέφανος, που ησκείτο στο όρος Σινά, κοντά στο σπήλαιο του Προφήτη Ηλία. Την παραμονή του θανάτου του, ενώ είχε τα μάτια του ανοικτά, περιέπεσε σε έκσταση και παρατηρούσε γύρω από την κλίνη του, πότε δεξιά και πότε αριστερά. Τον άκουγαν οι παριστάμενοι να αποκρίνεται σαν να τον ανέκριναν κάποιοι. Άλλοτε έλεγε: «ναι, όντως είναι αλήθεια· αλλ’ ενήστευσα τοσούτους χρόνους υπέρ τούτου». Άλλοτε έλεγε: «ουχί· όντως ψεύδεσθε, τούτο ουκ εποίηοα». Άλλοτε «ναι, αληθώς τούτο· ναι· αλλ’ έκλαυσα· αλλά διηκόνησα». Άλλοτε έλεγε «όντως κατηγορείτε μου». Μερικές φορές έλεγε, «ναι αληθώς,ναι· και προς ταύτα τι ειπείν ουκ έχω· εν τω Θεώ εστί το έλεος». Και ο άγιος Ιωάννης ο Σιναΐτης προσθέτει ότι ήταν ένα θέαμα φρικτό και φοβερό «και αόρατον και ασυγχώρητον λογοθέσιον». Το δε φοβερότερο ήταν ότι τον κατηγορούσαν για πράγματα τα οποία δεν είχε πράξει61.\nΑπό όσα παραθέσαμε φαίνεται ότι σε όλη την παράδοση της Εκκλησίας γίνεται λόγος για την ύπαρξη των τελωνίων, που είναι τα δαιμόνια, τα εναέρια πνεύματα, τα οποία όχι μόνο σε όλη την ζωή πολεμούν από μίσος και κακία τον άνθρωπο, αλλά κυρίως και προ παντός προ της εξόδου και μετά την έξοδο της ψυχής από το σώμα.\nΣτην παράδοση, όμως της Εκκλησίας φαίνεται καθαρά ότι οι δαίμονες δεν έχουν κυριαρχία πάνω στους ανθρώπους του Θεού, γιατί όσοι είναι ενδεδυμένοι τον Θεό δεν περνούν τέτοιο μαρτύριο. Εάν στον Χριστό ο άρχων του κόσμου δεν είχε καμιά εξουσία, αυτό συμβαίνει και με τους ανθρώπους εκείνους που είναι ενωμένοι μαζί Του. Γι’ αυτό και οι Πατέρες συνιστούν ότι πρέπει να ζούμε εκκλησιαστικά, με μετάνοια, εξομολόγηση και εργασία πνευματική, να ζούμε μέσα στην Εκκλησία και να κοιμηθούμε μέσα στην Εκκλησία με την ορθόδοξη πίστη, τις ευχές των Πατέρων μας, ώστε να μην έχη εξουσία πάνω μας ο άρχων του σκότους και τα πνεύματα της πονηρίας.\nΓεγονός πάντως είναι ότι, κατά την έξοδο της ψυχής από το σώμα γίνεται μεγάλη μάχη, κυρίως σε ανθρώπους που έχουν ελλιπή κάθαρση. Το φοβερό είναι ότι πολλοί άνθρωποι στην εποχή μας πεθαίνουν χωρίς να έχουν συνείδηση της συγκλονιστικής ώρας του θανάτου. Δηλαδή, οι ασθένειες της εποχής μας, αλλά και η δυνατή φαρμακευτική αγωγή αλλοιώνουν την -ψυχοσωματική συγκρότηση του ανθρώπου και τον δυσκολεύουν να περάσει με κατάλληλη προσοχή, φόβο Θεού και προσευχή αυτές τις κρίσιμες ώρες. Και, βέβαια, τα φάρμακα βοηθούν να μην πονούμε από τις ασθένειες, αλλά, όμως, αλλάζουν και όλη την ψυχοσωματική μας συγκρότηση και δεν μας επιτρέπουν να έχουμε συνείδηση αυτών των γεγονότων και να ζητήσουμε το έλεος από τον Θεό.\nΟι ώρες αυτές είναι πολύ κρίσιμες. Γι’ αυτό και όσοι έχουν φόβο Θεού και επίγνωση των κρισίμων στιγμών προσεύχονται να συνειδητοποιήσουν τα γεγονότα της ώρας εκείνης. Πραγματικά, είναι ευκαιρία ο άνθρωπος να μετανοήσει για όσα έχει διαπράξει, να ζητήση το έλεος του Θεού. Η νήψη, κατά την φρικτή αυτήν ώρα, είναι σπουδαιότατο έργο. Γι’ αυτό και η Εκκλησία εύχεται στον Θεό να μας απαλλάξει από «αιφνίδιου θανάτου».\nΤην ύπαρξη όμως των τελωνίων πρέπει να την δούμε από δύο πλευρές. Η μια πλευρά είναι το μίσος των δαιμόνων και η άλλη η ύπαρξη των παθών. Στην πατερική διδασκαλία παρατηρούμε ότι γίνεται και μια άλλη ερμηνεία των τελωνίων. Χωρίς, βέβαια, να παραβλέπεται η διδασκαλία περί της υπάρξεως των αρχόντων του σκότους και των πνευμάτων της πονηρίας.\nΘα ήθελα στο σημείο αυτό να στρέψουμε την προσοχή μας και στην μυστική διδασκαλία των Πατέρων της Εκκλησίας για τα τελώνια.\nΕίπαμε και προηγουμένως ότι, όταν η ψυχή του ανθρώπου πρόκειται να φύγει από το σώμα, επανέρχεται η ενθύμηση των αμαρτημάτων, τα οποία ο άνθρωπος διέπραξε στην ζωή του. Είναι μια πραγματικά αφόρητη κατάσταση. Ο άγιος Ιωάννης ο Χρυσόστομος αναφέρεται σε αυτό το γεγονός. Λέγει ότι την τελευταία ημέρα της βιολογικής ζωής του ανθρώπου «συστρέφει ψυχήν αμαρτήματα», δηλαδή, τα αμαρτήματα ανακατεύουν την ψυχή. Πρόκειται περί των παθών τα οποία «κάτωθεν την καρδίαν ανακινεί»62. Τα πάθη ζητούν ικανοποίηση, αλλά ο άνθρωπος δεν μπορεί να ανταποκριθεί. Πρόκειται για φοβερή κατάσταση.\nΗ ανικανοποίητη αυτή επιθυμία της ψυχής εντείνεται ακόμη περισσότερο, όταν αποχωρίζεται από το σώμα. Ο άγιος Γρήγορος ο Νύσσης θέτει στο στόμα της αδελφής του Μακρίνης μια τέτοια ερμηνεία. Λέγει ότι, όπως συμβαίνει με τους ανθρώπους, που για ένα μεγάλο χρονικό διάστημα παρέμειναν σε τόπους βρωμερούς να μην απαλλάσσονται από την αηδία της βρωμιάς, έστω κι αν στην συνέχεια κατοικούν σε καθαρό αέρα, το ίδιο γίνεται με την ψυχή όταν αποχωρίζεται από το σώμα. Οι φιλόσαρκοι άνθρωποι, έστω κι αν στράφηκαν στον αειδή και λεπτό βίο, δεν απαλλάσσονται από την σαρκική δυσωδία. Ακριβώς τότε η ψυχή γίνεται υλωδεστέρα και δι’ αυτού του τρόπου «πλέον αυτοίς η οδύνη βαρύνεται». Και ο άγιος Γρηγόριος προσθέτει ότι, αν είναι αλήθεια αυτό που λέγουν μερικοί, ότι παρουσιάζονται σκιές φαντασμάτων των νεκρών στους τόπους που είναι τα σώματά τους αυτό είναι δείγμα ότι η ψυχή δεν θέλει να αποχωρισθεί από τον σαρκικό βίο, έστω κι αν εξήλθε από το σώμα. Η παραβολή του Πλουσίου και του Λαζάρου, όπου φαίνεται ότι ο Πλούσιος ευρισκόμενος στον Άδη ενδιαφερόταν για τους συγγενείς του, αποδεικνύει ότι πραγματικά οι ψυχές των φιλόσαρκων ανθρώπων δεν μπορούν να αποχωρισθούν τα πάθη, που συνιστούν τον σαρκικό βίο63.\nΞέρουμε από την Ορθόδοξη Παράδοση ότι υπάρχουν πάθη σωματικά και πάθη ψυχικά. Επειδή υπάρχει ενότητα μεταξύ ψυχής και σώματος, γι’ αυτό υπάρχει σχέση μεταξύ ψυχικών και σωματικών παθών. Τα ψυχικά πάθη ενεργούν διά των αισθήσεων του σώματος.\nΌταν η ψυχή απαλλαγή από το σώμα, τότε δεν μπορεί να ικανοποίηση τα πάθη της. Τα ανικανοποίητα πάθη δημιουργούν αφόρητο πόνο και πνιγηρά κατάσταση, πνίγουν την ψυχή. Αυτό συνιστά πραγματική κόλαση και φοβερή οδύνη. Γι’ αυτό και οι άγιοι Πατέρες συνιστούν την κάθαρση της ψυχής από τα πάθη όσο καιρό βρίσκεται στον παρόντα βίο, ώστε να είναι απηλλαγμένη και ελεύθερη μετά την έξοδο της. Πρέπει να την ικανοποιεί και την ελκύει αυτός ο ίδιος ο Θεός.\nΥπάρχει και ένα άλλο πρόβλημα για την ψυχή μετά την έξοδό της από το σώμα. Ο άγιος Γρηγόριος Νύσσης διδάσκει ότι κάθε φύση ελκύεται από τα όμοια τα συγγενή της. Έτσι και η ψυχή ελκύεται προς το θείο και συγγενές της, αφού ο άνθρωπος συγγενεύει με τον Θεό, φέροντας μέσα του τα μιμήματα του αρχετύπου. Η ψυχή, μετά την έξοδό της από το σώμα είναι ελαφρά από κάθε σωματική αλγηδόνα, γι’ αυτό η προσχώρηση προς το επισπώμενο γίνεται εύκολη και ευχάριστη, δηλαδή πορεύεται εύκολα προς τον Θεό. Αν όμως η ψυχή είναι ενωμένη με τα υλικά και τους ήλους των παθών, τότε υποφέρει και πάσχει, όπως πάσχει και το σώμα κατά την διάρκεια των σεισμών, όταν δεν είναι μόνον καταπλακωμένο από το βάρος των προσχωμάτων, αλλά είναι δυνατόν να κατατρυπάται και από διάφορα αιχμηρά αντικείμενα, που βρίσκονται μέσα στο χώμα64.\nΑυτό ακριβώς συνιστά το μεγάλο μαρτύριο της ψυχής. Βιώνει ένα τρομερό, θα λέγαμε, διχασμό. Αφ’ ενός μεν θέλει να ανέλθει προς τον Θεό και να ενωθεί μαζί Του, αφού είναι εικόνα Του, αφ’ ετέρου δε δυσκολεύεται από τα πάθη που την κατατρυπούν, την πιέζουν και την βασανίζουν. Και αυτή η άποψη είναι ένα μέρος της ερμηνείας των αγίων Πατέρων για τα τελώνια. Το μαρτύριο της ψυχής που χωρίζεται από το σώμα το περιγράφει κατά τρόπο θαυμάσιο και ρεαλιστικό ο αββάς Δωρόθεος. Λέγει ότι κατά την διάρκεια της ζωής αυτής η ψυχή παρηγορείται διά του περισπασμού της από τα πάθη. Μπορεί να αισθάνεται μεγάλη οδύνη μεγάλο και τρομερό πόνο αλλά διά του σώματος και των παθών μπορεί να παρακληθεί και να απαλύνει τον πόνο της. Σε μια τέτοια μελαγχολική και φρικτή κατάσταση ο άνθρωπος «τρώγει, πίνει, κοιμάται, συντυγχάνει, απάγεται μετά αγαπητών», δηλαδή ψυχαγωγείται με αγαπητά του πρόσωπα. Έτσι, λοιπόν, παρηγορείται μερικώς και διευκολύνεται να ξεχνά το βαθύτερο πρόβλημα που τον απασχολεί. Όταν όμως η ψυχή εξέρχεται από το σώμα, «μονούται αυτή και τα πάθη αυτής, και λοιπόν κολάζεται πάντοτε υπ’ αυτών». Τότε η ψυχή φλέγεται από την ενόχληση των παθών, διασπαράσσεται από αυτά και δεν μπορεί να μνημονεύη τον Θεό. Αυτό είναι μια πραγματική τραγωδία, γιατί τότε, λόγω και της μη υπάρξεως του σώματος, δεν μπορεί να αισθανθεί και την παραμικρή παράκληση.\nΣτην συνέχεια ο αββάς Δωρόθεος χρησιμοποιεί ένα καταπληκτικό παράδειγμα. Αν κάποιος άνθρωπος κλεισθή σε ένα σκοτεινό κελί, χωρίς να φάγει τρεις ημέρες, ούτε να πιει, ούτε να κοιμηθεί, χωρίς να συνομιλήσει με κανέναν, να μη ψάλει, να μην προσεύχεται, ούτε να μνημονεύει καθ’ ολοκληρίαν τον Θεό, τότε θα πληροφορηθεί «τι ποιούσιν εις αυτόν τα πάθη». Πραγματικά, σε μια τέτοια κατάσταση εξαγριώνεται η ψυχή και όλος ο άνθρωπος. Αυτό το επιβεβαιώνουν διάφοροι που δοκιμάζουν το μαρτύριο των βασανιστηρίων και της φρικτής φυλακής. Αν αυτό συμβαίνει και όσο η ψυχή συνδέεται με το σώμα, ποσό μάλλον όταν εξέλθει από το σώμα και απομονωθεί μαζί με τα πάθη.\nΧρησιμοποιεί ο αββάς Δωρόθεος και την εικόνα του αρρώστου που καίγεται από τον πυρετό. Αυτό, φυσικά, δημιουργεί και πολλά άλλα προβλήματα, ιδιαιτέρως αν ο άνθρωπος έχει σώμα μελαγχολικό και δύσκρατο. Το ίδιο συμβαίνει και με την εμπαθή ψυχή. «Πάντοτε κολάζεται η αθλία υπό της ιδίας κακοεξίας έχουσα αεί την πικράν μνήμην και την επώδυνον αδολεοχίαν των παθών καιόντων αεί και καταφλεγόντων αυτήν». Αν σε αυτό το βάσανο και μαρτύριο της ψυχής προσθέσει κανείς και τους φοβερούς τόπους της Κολάσεως και τους δαίμονες και το πυρ και το σκότος κ.λ.π. τότε καταλαβαίνει το μαρτύριο και το βάσανο της ψυχής, μετά την έξοδό της και την παραμονή της στον Άδη και την Κόλαση65.\nΤα όσα είπαμε μέχρι τώρα δείχνουν τι ακριβώς είναι τα τελώνια, για τα οποία γίνεται λόγος στα πατερικά κείμενα. Αφ’ ενός μεν είναι τα πάθη της ψυχής, τα οποία λόγω της μη υπάρξεως του σώματος δεν μπορούν να ικανοποιηθούν, και, φυσικά, αυτά τα πάθη πνίγουν την ψυχή, αφ’ ετέρου δε είναι οι πονηροί δαίμονες, οι οποίοι είχαν αποκτήσει κυριαρχία πάνω στους εμπαθείς ανθρώπους και είναι φυσικό μετά την έξοδο της ψυχής να έχουν μεγαλύτερη κυριαρχία πάνω τους. Οι δίκαιοι άνθρωποι, που κατά την διάρκεια της ζωής τους καθάρισαν την ψυχή και το σώμα από ψυχικά και σωματικά πάθη και έχουν ενδυθεί τον αρραβώνα του Πνεύματος και ενώθηκαν με τον Θεό, αποφεύγουν την εξουσία των τελωνίων, αφού οι δαίμονες δεν έχουν καμία εξουσία πάνω τους. Η ψυχή των δικαίων οδηγείται ελεύθερη και απερίσπαστη προς τον Θεό, με τον οποίο είναι ενωμένη.\nΈτσι, λοιπόν, όλο το πρόβλημα δεν είναι να φοβόμαστε τα τελώνια, αλλά να θεραπεύσουμε την ψυχή μας και όλη μας την ύπαρξη, όσο ζούμε στον κόσμο αυτόν, από τα πάθη, να μετέχουμε της ακτίστου Χάριτος του Θεού, ώστε τότε η έξοδος της ψυχής από το σώμα να είναι υπόθεση χαράς και ευφροσύνης.\n48. Βλ. εκτενή ανάλυση εις Γ. Κωνσταντίνου; Λεξικόν των αγίων Γραφών, έκδ. Γρηγόρη, σελ. 966\n49. Μακαρίου Αιγυπτίου, Φιλοκαλία Νηπτικών και Ασκητικών, έκδ. «Γρηγόριος Παλαμάς», τόμος 7ος, σελ. 580\n51. Ιωάννου Χρυσοστόμου έργο. 11 ΕΠΕ, σελ. 170\n53. Διαδόχου Φωτικής, Φιλοκαλία Νηπτικών καί ασκητικών, Πατερικαί εκδόσεις «Γρηγόριος Παλαμάς», τόμος 9ος, σελ, 286\n54. Ευεργετινός, ένθ. άνωτ. σελ.101-102\n55. ένθ. άνωτ. σελ. 102-103\n56. Ησυχίου Πρεσβυτέρου. Φιλοκαλία. έκδ. Παπαδημητρίου, τόμος Α’, σελ. 166, ρξα’\n57. ένθ. άνωτ. σελ. 164, ρμθ’\n58. Οσίου Θεογνώστου, Φιλοκαλία, έκδ. Παπαδημητρίου, τόμος Β’. σελ. 267, ξα’\n59. Ευεργετινός, ένθ. ανωτ. σελ. 99\n62. Ιωάννου Χρυσοστόμου έργα, ΕΠΕ. τόμος 11, σελ. 168\n(Από το βιβλίο: “Η ζωή μετά τον Θάνατο”)\n(Πηγή ηλ. κειμένου: impantokratoros.gr )\nURL άρθρου: https://alopsis.gr/%ce%bf-%cf%84%ce%b5%ce%bb%cf%89%ce%bd%ce%b9%cf%83%ce%bc%cf%8c%cf%82-%cf%84%cf%89%ce%bd-%cf%88%cf%85%cf%87%cf%8e%ce%bd-%ce%bc%ce%b7%cf%84%cf%81%ce%bf%cf%80%ce%bf%ce%bb%ce%af%cf%84%ce%b7%cf%82-%ce%bd/


tromaktiko: Επιχείρηση βούρτσας: Για καθαρά μαλλιά\nΜέχρι πρότινος γνωρίζατε τη σημασία του καθαρισμού των πινέλων του μακιγιάζ σας. Ο καθαρισμός της βούρτσας των μαλλιών σας, από...\nτην άλλη πλευρά, είναι ένα έργο που συχνά παραλείπεται. Οι περισσότεροι άνθρωποι βουρτσίζουν τα μαλλιά τους τουλάχιστον μία φορά την ημέρα, ενώ η βούρτσα έρχεται σε επαφή με τα λιπαρά θυλάκια, τα σωματίδια σκόνης και τη συσσώρευση από προϊόντα styling. Απλά σκεφτείτε να χτενίζετε τα φρεσκολουσμένα μαλλιά σας με μια βούρτσα που έχει συγκεντρώσει ρύπο και βρωμιά για εβδομάδες! Όχι μόνο θα τη διατηρήσετε από εδώ και στο εξής καθαρή, αλλά πλέον θα έχετε πάντα υγιή μαλλιά. Η διαδικασία είναι γρήγορη και εύκολη.


Στο επίκεντρο των διεθνών ΜΜΕ η προφυλάκιση του Νίκου... - Newpost.gr\nΤα 40αρια επέστρεψαν και έφεραν μαζί τους σκόνη του Newsroom Δημοσίευση 3 Οκτωβρίου 2013, 11:47 / Ανανεώθηκε 3 Οκτωβρίου 2013, 11:48 Στο επίκεντρο των διεθνών ΜΜΕ η προφυλάκιση του Νίκου Μιχαλολιάκου\nΗ στιγμή που ο πρωθυπουργός μαθαίνει για την προφυλάκιση...\n«Ψηλά» στα διεθνή μέσα ενημέρωσης βρίσκεται η είδηση της προφυλάκισης του γενικού γραμματέα της Χρυσής Αυγής καθώς και όλες οι εξελίξεις σχετικά με την υπόθεση. H βρετανική εφημερίδα Guardian με εκτενή του ρεπορτάζ αναφέρεται τόσο στην προφυλάκιση του Νίκου Μιχαλολιάκου με τίτλο «Ο ηγέτης της Χρυσής Αυγής φυλακίστηκε εν όψει της δίκης μετά την ακροαματική διαδικασία», ενώ στο άρθρο αναφέρει ότι «ο ακροδεξιός ηγέτης Νίκος Μιχαλολιάκος κατηγορείται ως επικεφαλής εγκληματικής οργάνωσης που στοχοποιεί μετανάστες και αντιφρονούντες».\nΤαυτόχρονα η Guardian μεταδίδει εικόνες από την απελευθέρωση των Κασιδιάρη, Παναγιώταρου και Μίχου, με τον Ηλία Κασιδιάρη να ρίχνει μπουνιά σε κάμερα την ώρα που φεύγει.\nΤο BBC εκτός από τις αναφορές του στις τελευταίες εξελίξεις με τις διώξεις κατά της Χρυσής Αυγής μεταδίδει και ρεπορτάζ στο οποίο ο μιλά πρώην μέλος της ΧΑ, για τον τρόπο που λειτουργεί η Χρυσή Αυγή.\nΣτις συναντήσεις της Χρυσής Αυγής «όλοι στέκονταν προσοχή όταν ο αρχηγός έμπαινε μέσα. Μιλούσαν για ξυλοδαρμούς ομοφυλόφιλων και ανθρώπων με σκούρο χρώμα δέρματος» λέει. Όταν ένα μέλος της ΧΑ της πρότεινε να «τιμωρήσει» κάποιον, με αντάλλαγμα χρήματα. «Δεν το δέχτηκα και διέκοψα την επικοινωνία. Αργότερα ήρθε και μου είπε να μην πω λέξη, αλλιώς θα με έκαιγε ζωντανή» αναφέρει το πρώην μέλος της Χρυσής Αυγής.\n«Η ΧΑ διαφεύγει από τους κριτές της» είναι ο τίτλος άρθρου της γαλλικής Le Figaro. «Θα βγει ενισχυμένη τελικά η ΧΑ μετά τη σύλληψη έξι βουλευτών της; Η απόφαση του ανακριτή προκαλεί, το λιγότερο, έκπληξη. Μετά από μια θεαματική σύλληψη και ανακρίσεις 14 ωρών τεσσάρων βουλευτών της νεοναζιστικής οργάνωσης, τους απαγγέλθηκε η κατηγορία σύστασης και συμμετοχής σε εγκληματική οργάνωση. Όμως τρεις εξ αυτών αφέθηκαν ελεύθεροι υπό όρους, αλλά ελεύθεροι μέχρι την έναρξη της δίκης» υπογραμμίζει η γαλλική εφημερίδα.\nΗ γαλλική Liberation γράφει "Ελλάδα: Υπό κράτηση ο ηγέτης του νεοναζιστικού κόμματος" και αναφέρεται στη δικαστική απόφαση.\nΟ διεθνής τύπος στέκεται αρκετά και στη μη κράτηση των τριών βουλευτών της Χρυσής Αυγής. "Η υπόθεση κατά της ακροδεξιάς παράταξης προκαλεί κριτική" τιτλοφορούνται οι New York Times, ενώ η Süddeutsche Zeitung του Μονάχου αναφέρει ότι «η απόφαση των ανακριτών και εισαγγελέων σχολιάζεται από τους αναλυτές ως χτύπημα για την κυβέρνηση». «Την περασμένη εβδομάδα η κυβέρνηση ανακοίνωνε ότι θα συνέτριβε την οργάνωση. Αλλά η δικαιοσύνη είναι ανεξάρτητη και από την ακροαματική διαδικασία θα φανεί εάν είναι ένοχοι, δηλώνει ο υπουργός Εσωτερικών Μιχελάκης μετά την απόφαση…αλλά και οι δικαστές υπερασπίζονται την απόφασή τους, απελευθέρωση δεν είναι σε καμιά περίπτωση προαπόφαση για τη δίκη», επισημαίνει η εφημερίδα.


Island hopping: Εξερευνήστε τα Επτάνησα - ΔΙΑΚΟΠΕΣ - diakopes.gr\nIsland hopping: Εξερευνήστε τα Επτάνησα\nΤα Επτάνησα είναι ένας ιδανικός προορισμός για island hopping στα πανέμορφα νερά του Ιουνίου Πελάγους.\nΧριστίνα Καλαμπακτασώτη 16 Ιουλίου 2021\nΤο island hopping αποτελεί ένα super ταξιδιωτικό trend που μας δίνει την ευκαιρία να εξερευνήσουμε όλο και περισσότερα νησιά στις καλοκαιρινές μας διακοπές, «πηδώντας» από το ένα νησί στο άλλο.\nΤα νησιά της Ελλάδας είναι ο καταλληλότερος προορισμός, χάρη στη γεωγραφική τους θέση και τις μικρές μεταξύ τους αποστάσεις. Μπορείτε να οργανώσετε το ταξίδι σας όπως εσείς θέλετε, αναλόγως τις ημέρες που έχετε στη διάθεση σας και τα νησιά που θέλετε να επισκεφθείτε.\nΤα Επτάνησα είναι ένας ιδανικός προορισμός για island hopping στα πανέμορφα νησιά του Ιουνίου Πελάγους.\nΟι διακοπές στα δύο νησιά είναι ιδανικές για εξερεύνηση και χαλάρωση. Το δρομολόγιο Κεφαλονιά – Ιθάκη είναι διαθέσιμο όλο το χρόνο και σας δίνει τη δυνατότητα να μετακινηθείτε από το ένα νησί στο άλλο σε μόλις 30’.\nΤα νησιά συνδυάζουν καθαρές παραλίες, γραφικά χωριά, νόστιμο φαγητό, πολλές δραστηριότητες καθώς και μνημεία αρχαίας και σύγχρονης ιστορίας.\nΚέρκυρα – Παξοί – Αντίπαξοι\nΤα δύο νησιά έχουν εκπληκτικές παραλίες, παρθένα φύση με εντυπωσιακά δάση και διατηρούν ζωντανές τις παραδόσεις τους.\nΗ Κέρκυρα, ένα αρχοντικό νησί με καταγάλανα νερά, βρίσκεται μόλις 1,5 ώρα από τους όμορφους Παξούς. Το νησί του Ποσειδώνα αποτελεί έναν πανέμορφο προορισμό. Στις παραλίες του θα δείτε μαγευτικές εικόνες χάρη στα γαλαζοπράσινα νερά, τη χρυσή άμμο και τα λευκά βότσαλα τους.\nΜην παραλείψετε να σχεδιάσετε μια απόδραση στους Αντίπαξους που βρίσκονται σε απόσταση μόνο 3 ναυτικά μίλια από τους Παξούς. Εκεί, μπορείτε να δοκιμάσετε το εξαιρετικής ποιότητας κρασί που παράγουν με αγάπη οι κάτοικοι του νησιού.\nTAGS ISLAND HOPPINGΔΙΑΚΟΠΕΣΕΠΤΑΝΗΣΑΝΗΣΙΑ


Ο Κριστιάνο Ρονάλντο, έχει κάνει αλλαγές στη διαθήκη του την οποία έχει συντάξει από το 2017. Αυτή τη φορά συμπεριλαμβάνει στη διαθήκη του και τη τελευταία σύντροφό του Τζορτζίνα Ροντρίγκεζ.\nΣε περίπτωση αιφνίδιου θανάτου του Πορτογάλου αστέρα της μπάλας, αφήνει τη μητέρα του Ντολόρες Αβέιρο υπεύθυνη για την εκτέλεση της διαθήκης του.\nΌπως φαίνεται, ο Κριστιάνο δεν επηρεάζεται από τις κάκιστες σχέσεις που έχει η αγαπημένη του με τη μητέρα του, μία κόντρα που φέρεται, σύμφωνα με τις φήμες, να έχει κορυφωθεί τους τελευταίους μήνες. Aιτία για την απόσταση ανάμεσα στις δύο γυναίκες λέγεται ότι είναι εκτός από το γεγονός ότι η Τζορτζίνα δεν έχει διάθεση να μάθει πορτογαλικά ώστε να συνεννοείται με την πεθερά της, και η διαφορά ηλικίας, καθώς η Αργεντίνα καλλονή είναι μόλις 25 χρονών.\nΗ προηγούμενη φορά που ο άσσος της μπάλας είχε προχωρήσει σε αλλαγές στη διαθήκη του ήταν πριν από δύο χρόνια, όταν γεννήθηκαν τα δίδυμα παιδιά του Εύα και Ματέο.\nΤώρα φαίνεται πως ήθελε να αποκαταστήσει τη γυναίκα της ζωής του με την οποία έχει μία κόρη, και να την προστατεύσει σε περίπτωση που συμβεί το μοιραίο σ’ εκείνον.\nPrevious Πριγκίπισσα Νταϊάνα – 22 χρόνια από τον θάνατό της «πριγκίπισσας του λαού»\nNext ΑΚΕΛ: Η φήμη του κ. Αναστασιάδη δεν ξεπλένεται με μισές αλήθειες\nShare Twitter To aerial dance, είναι ακριβώς αυτό που λένε οι λέξεις. Ένας πολύ ωραίος …


Τελικός Κυπέλλου Λακωνίας: Α.Ε. Σπάρτη – Μολαϊκός 2 – 0 | pakialakonias\nHome » ΑΘΛΗΤΙΚΑ » Τελικός Κυπέλλου Λακωνίας: Α.Ε. Σπάρτη – Μολαϊκός 2 – 0\nΗ ομάδα του Σωτήρη Αντωνίου άνοιξε το σκορ στο 7΄ με διαγώνιο σουτ του Ηλιόπουλου και σταδιακά ανέβαζε την απόδοση της για την επίτευξη ενός ακόμα τέρματος για να καθαρίσει το παιχνίδι. Στο 30′ ο Κατσίκης έκανε τη σέντρα, ο Κρεββατάς βγήκε τετ α τετ με τον Γραμματικάκη, αλλά ο επιθετικός της ΑΕ Σπάρτη έστειλε τη μπάλα άουτ. Τρια λεπτά αργότερα ήρθε η νέα… συστημένη σέντρα του Κατσίκη, αλλά ο Χαλίλι έστειλε την μπάλα πάνω από τα δοκάρια. Στο 36′ ο Ηλιόπουλος από την καρδιά της άμυνας του Μoλαϊκού δεν μπόρεσε να κάνει το 2-0. Οι «πράσινοι» έκαναν αισθητή την παρουσία τους προς το τέλος του ημιχρόνου με τον Γκέρτη στο 42′ και τον Γραμματικάκη στο 44′ να αστοχούν από κοντινή απόσταση.\nΣτην επανάληψη ο Μολαϊκός ανέβασε απόδοση, σε μια προσπάθεια να κερδίσει έδαφος και να κάνει τη ζημιά, κυρίως με αντεπιθέσεις. Η πιο μεγάλη ευκαιρία για τους φιλοξενούμενους όμως ήρθε στο 74′ και από οργανωμένη επίθεση του φιλοξενούμενων όταν ο Βλάχος με κεφαλιά βρήκε τον Οδυσσέα Γραμματικάκη,ο οποίος προσπάθησε να πλασάρει τον Τσέλιο αλλά έστειλε τη μπάλα άουτ. Στο 89′ ο Κρεββατάς αξιοποίησε ιδανικά την ασίστ του Μπακιρτζίδη διαμορφώνοντας το τελικό 2-0.\nΑΕ ΣΠΑΡΤΗ: Τσέλιος Αναστασόπουλος, Δημολιός, Γκίτζιας, Σπηλιωτόπουλος, Μπιταξής, Μπουτσικάρης (50′ Μπακιρτζίδης), Κατσίκης, Κρεββατάς, Χαλίλι (75′ Ρόρος), Ηλιόπουλος.\nΜΟΛΑΪΚΟΣ: Γραμματικάκης Γ., Βλάχος, Αβδούλος, Μάρσις, Ζώταλης, Γεωργόπουλος (80′ Χατζησιμιώτης), Γραμματικάκης Οδ., Λεμονίτης, Γκέρτης (68′ Μπλέντε), Βελιανίτης, Διαμαντάκης.\nΡεπορτάζ Γρηγόρης Ραχωβίτσας απο το dokari.gr


Μεταπολιομυελιτιδικό σύνδρομο - emg@prm\nΟ κ. Γ. Π., 58 ετών, αναφέρει προϊούσα αδυναμία στο αριστερό κάτω άκρο στη διάρκεια των τελευταίων 5-7 ετών. Αναφέρει επίσης άλγος στη γαστροκνημία από ~6 μήνες.\nΙστορικό πολιομυελίτιδας σε ηλικία 2 ετών (το 1947). Από τότε το δεξιό κάτω άκρο είναι ατροφικό, κινείται ελάχιστα και ευρίσκεται σε κατάλληλο νάρθηκα. Ο ασθενής παρά το αδύναμο δεξιό κάτω άκρο κινούνταν πολύ και ελεύθερα. Ως κύρια αδυναμία αναφέρει ο ασθενής την αδυναμία έκτασης της κνήμης. Αναφέρει ότι είναι βέβαιος ότι πριν 7 χρόνια μπορούσε να εκτείνει ισχυρά την κνήμη, ανέβαινε σκάλες χωρίς πρόβλημα.\nΗ ισχύς στα άνω άκρα είναι κ.φ. Στο δεξιό κάτω άκρο: κάμψη ισχίου 2, έκταση ισχίου, κάμψη και έκταση κνήμης, άκρου ποδός και δακτύλων 0 με άριστα το 5 κατά British Medical Research Council. Στο αριστερό κάτω άκρο: κάμψη ισχίου 3-4, έκταση ισχίου 5, έκταση κνήμης 2-3, απαγωγή και προσαγωγή ισχίου 5, κάμψη ποδός και δακτύλων 5, έκταση δακτύλων 5, έκταση άκρου ποδός από πρόσθιο κνημιαίο 0-1.\nΠαρατηρείται ατροφία σε ολόκληρο το δεξιό κάτω άκρο και στον υποκνημίδιο και πρόσθιο κνημιαίο αριστερά. Τα μυοτατικά αντανακλαστικά στα άνω άκρα παράγονται, το αριστερό αχίλλειο παράγεται, τα επιγονάτια και το δεξιό αχίλλειο δεν παράγονται. Η αισθητικότητα, επιπολής και εν τω βάθει είναι κ.φ.\nΤα αισθητικά δυναμικά του μέσου άμφω, του δεξιού ωλενίου και του γαστροκνημιαίου άμφω είναι εντός φυσιολογικών ορίων.\nΤα κινητικά δυναμικά του μέσου άμφω, του δεξιού ωλενίου, του αριστερού κνημιαίου και περονιαίου νεύρου είναι εντός φυσιολογικών ορίων. Τα κινητικά δυναμικά του δεξιού κνημιαίου και περονιαίου δεν παράγονται. Το ηλεκτρομυογράφημα σε μύες των κάτω άκρων αποκαλύπτει παθολογικά ευρήματα χρόνιας νευρογενούς βλάβης (βλ. πίνακα εξετασθέντων μυών.)\nΤα κλινικά και νευροφυσιολογικά ευρήματα είναι συμβατά με μεταπολιομυελιτιδικό σύνδρομο.\nΕίναι μια λοίμωξη με τον ιό της πολιομυελίτιδας (3 τύποι), μεταδίδεται με την οδό κόπρανα-στόμα. Πιθανότατα υπάρχει από χιλιετίες. Επιδημίες της νόσου αναφέρονται στην Ευρώπη από τις αρχές του 19ου αιώνα.\nΣε >90% των προσβληθέντων περνά απαρατήρητη, σε 5-10% κάνει άσηπτη μηνιγγίτιδα και σε <1% κάνει οξεία παράλυση (προσβολή των κινητικών νευρώνων), συνήθως στα κάτω άκρα. Ας αναφέρουμε ότι και άλλοι ιοί προκαλούν χαλαρή παράλυση: έρπης ζωστήρ, άλλοι εντεροϊοί (σπάνιο), ιός της εγκεφαλίτιδας του δυτικού Νείλου.\nΕμβόλιο υπάρχει από το 1955 (ενδομυϊκό, Salk) και από το 1961 (από το στόμα, Sabin). Στην Ελλάδα η τελευταία περίπτωση αναφέρθηκε το 1996, δυστυχώς μόνο 87% των παιδιών κάτω του 1 έτους εμβολιάζονται και έτσι η χώρα μας δεν είναι επαρκώς προστατευμένη (στοιχεία Παγκοσμίου Οργανισμού Υγείας Π.Ο.Υ.) Αντίστοιχα ποσοστά Αλβανία 98, Βουλγαρία 94, Τουρκία 78%. Κάθε χώρα είναι σε κίνδυνο για επανεισαγωγή του ιού. Χάρη σε ένα γιγάντιο παγκόσμιο πρόγραμμα επιτήρησης και εμβολιασμών οι περιπτώσεις παραλυτικής πολιομυελίτιδας από το 1988 ως το 2004 μειώθηκαν από >350.000 σε ~1.000.\nΠου είναι τώρα τα περιστατικά; Νιγηρία 748, Ινδία 116, Πακιστάν 44, Νίγηρας 22, Αφγανιστάν 3 και Αίγυπτος 1 (δεδομένα 21.12.2004).\nΤο σύνδρομο αδυναμίας δεκαετίες μετά από παραλυτική πολιομυελίτιδα ήταν γνωστό από τον 19ο αιώνα. Υπάρχουν περιγραφές από το 1875. Οι πολλές εργασίες όμως εμφανίσθηκαν μετά το 1975 και αφορούσαν ασθενείς που είχαν πολιομυελίτιδα στη δεκαετία του 1950 και 1960.\nΚριτήρια: ιστορικό παραλυτικής πολιομυελίτιδας με κάποια αδυναμία ως υπόλειμμα. Σταθερή κλινική κατάσταση για πολλά έτη, συχνά δεκαετίες. Μια σταδιακή ή και σχετικά απότομη εισβολή νέας εντοπισμένης αδυναμίας ή γενικευμένης κόπωσης. Αποκλεισμός άλλων αιτίων για αυτή τη νέα αδυναμία ή κόπωση. Η νέα αδυναμία αφορά συνήθως μύες που είχαν προσβληθεί από την πολιομυελίτιδα παλαιότερα και είναι ανάλογη με τη βαρύτητα της παλαιάς προσβολής. Η αδυναμία αυτή μπορεί να εμφανισθεί δραματικά με δυσκολία κατάποσης και αναπνοής. Υπάρχει αυξημένη συχνότητα συνδρόμου άπνοιας στον ύπνο.\nΣτο μεταπολιομυελιτιδικό σύνδρομο ανήκουν και άλλες ενοχλήσεις: πόνος αρθρώσεων και μυών, κράμπες, καθώς και ευαισθησία στο κρύο. Ο πόνος μυών και αρθρώσεων πιθανότατα οφείλεται στην αδυναμία των μυών, που ταλαιπωρούνται με κάθε μικρή προσπάθεια κα που δεν μπορούν να στηρίξουν σωστά τις αρθρώσεις. Όσο πιο βαριά η αρχική προσβολή, όσο πιο μεγάλη η ηλικία στην προσβολή, τόσο πιθανότερο το μεταπολιομυελιτιδικό σύνδρομο. Η υπερβολική καταπόνηση του μυϊκού συστήματος, π.χ. σε κοπιαστική χειρωνακτική εργασία επίσης αυξάνει την πιθανότητα για μεταπολιομυελιτιδικό σύνδρομο.\nΥπολογίζεται ότι υπάρχουν 10-20 εκατομμύρια επιζήσαντες στον κόσμο με παραλυτική πολιομυελίτιδα. Περίπου το 40% αναμένεται να αποκτήσει μεταπολιομυελιτιδικό σύνδρομο Η παθοφυσιολογία δεν είναι εξακριβωμένη. Το πιθανότερο είναι ότι οι κινητικοί νευρώνες, που επέζησαν μετά την πολιομυελίτιδα, μετά από χρόνια προσπαθειών εξαντλούνται μεταβολικά. Εξαντλούνται, γιατί έχουν να φροντίσουν πολλές ορφανές μυϊκές ίνες που άφησαν πίσω τους οι κατεστραμμένοι κινητικοί νευρώνες. Υπάρχουν και δύο άλλες θεωρίες, μια ότι η δράση του ιού συνεχίζεται και ότι συμβαίνει μια αυτοάνοση διεργασία.\nΗ διαφορική διάγνωση είναι ευρεία. Χρειάζεται να σκεφθούμε και να αναζητήσουμε/αποκλείσουμε πολλές άλλες αιτίες αδυναμίας (γενικευμένης και εντοπισμένης), κόπωσης και άλγους.\nΗ πρόγνωση είναι μάλλον καλή, καθώς η αδυναμία συνήθως επιδεινώνεται πολύ αργά. Δεν υπάρχει προς το παρόν αποτελεσματικό φάρμακο. Η τακτική μέτρια άσκηση που δεν κουράζει είναι το καλύτερο, η ακινησία, αλλά και η κουραστική άσκηση να αποφεύγεται. Μερικοί ασθενείς χρειάζονται βοηθητικά μέσα (νάρθηκες, μπαστούνι).\nΜέχρι τώρα στο εργαστήριο νευροφυσιολογίας\nΣτα τελευταία 2 έτη είχα την ευκαιρία να δω 5 ασθενείς που έπαθαν παραλυτική πολιομυελίτιδα σε ηλικία 2-6 ετών, μεταξύ 1946 και 1963, και εμφάνισαν μεταπολιομυελιτιδικό σύνδρομο περίπου 38-51 έτη αργότερα. Οι 4 είχαν αδυναμία και άλγη στο ένα κάτω άκρο.\nΠαγκόσμιος Οργανισμός Υγείας: Η προσπάθεια εξαφάνισης της πολιομυελίτιδας\nΙνστιτούτο Υγείας του Παιδιού - Πανελλαδική Μελέτη Κατάστασης Εμβολιασμού\nwww.emedicine.com. Αναζητήστε postpolio και poliomyelitis\nΚέντρο αντιμετώπισης και πρόληψης νόσων των ΗΠΑ www.cdc.gov. Αναζητήστε poliomyelitis


Π. Δαμιανός: «Η ανθρώπινη ζωή είναι πάνω από οποιοδήποτε άλλο ιδανικό» :: left.gr\n15:47 | 13.04.2018\nΠ. Δαμιανός: «Η ανθρώπινη ζωή είναι πάνω από οποιοδήποτε άλλο ιδανικό»\n«Περιμένουμε από ώρα σε ώρα μία ευτυχή κατάληξη» για τον Β. Δημάκη, οι δυνάμεις που νοιάζονται είναι σε εγρήγορση, είπε ο διευθυντής του σχολείου των φυλακών Αυλώνα Πέτρος Δαμιανός Στο Κόκκινο και την Ευγενία Λουπάκη. «Η απεργία πείνας και δίψας είναι έσχατο μέσο, δεν θεωρώ ότι έχουν ακολουθηθεί όλα τα άλλα», εκτίμησε, ενώ σημείωσε ότι η ανακοίνωση του υπουργείο Δικαιοσύνης αδικεί το έργο που έχει κάνει, με το νόμο Παρασκευόπουλου, την αποσυμφόρηση των φυλακών, την κατάργηση των φυλακών τύπου Γ΄, την ίδρυση σε όλες τις φυλακές σχολείων όλων των βαθμίδων εκπαίδευσης.\n«Οι άνθρωποι που αγωνίζονται για ένα καλύτερο μέλλον στη ζωή τους είναι όλοι ίδιοι, δεν χωρίζονται σε χρώματα και ιδεολογίες, τα ανθρώπινα δικαιώματα δεν έχουν τέτοιες διαστάσεις. Τα ανθρώπινα δικαιώματα δεν είναι αλά καρτ. Πρόκειται για μία ανθρώπινη ζωή, είναι ανεπανάληπτη, μοναδική, πάνω από οποιοδήποτε άλλο ιδανικό, την Παιδεία, τα προβλήματα που μπορούν να δημιουργηθούν», είπε ο κ. Δαμιανός.\nΥπογράμμισε παράλληλα ότι «η απεργία πείνας και η απεργία δίψας είναι το έσχατο όπλο, ως τέτοιο θα πρέπει πρώτα να έχουν ακολουθηθεί όλα τα άλλα, αυτό να είναι το τελευταίο. Θέλει μεγάλη προσοχή, έχουν γίνει λάθη από όλες τις μεριές» συμφωνώντας ότι θέλει προσοχή σε αυτούς που συμβουλεύουν έναν άνθρωπο σε μία τέτοια κατάσταση. «Η απεργία πείνας και δίψας που θα θέσει σε κίνδυνο αυτή τη ζώη είναι το έσχατο μέσο. Δεν θεωρώ ότι έχουν ακολουθηθεί όλα τα άλλα μέσα και από τις δύο πλευρές».\nΤην ίδια στιγμή όμως, «όταν κινδυνεύει η ζωή δεν μπορούμε να συζητάμε αυτό το θέμα, να λέμε αν ήταν αυτό ή το άλλο λάθος, ας το δούμε αύριο-μεθαύριο όταν θα έχει λήξει το θέμα. Αυτή τη στιγμή έχουμε ένα δεδομένο, ότι κινδυνεύει η ζωή αυτού του ανθρώπου».\nΟ Β. Δημάκης «έκανε μεγάλη προσπάθεια, αγωνίστηκε, πέρασε στο πανεπιστήμιο, είναι πολύ αξιέπαινος για όλα αυτά που έχει πετύχει», συνέχισε ο κ. Δαμιανός, αλλά όπως είπε, θυμίζοντας και την διετή καθυστέρηση εφαρμογής της τροπολογίας για το βραχιολάκι στην υπόθεση Ρωμανού, «ένας δικαστικός πρέπει να πειστεί ότι δεν θα ξανασυμβούν πράγματα που κάποιος φοβάται, αυτό θέλει λίγο χρόνο».\nΓια την ανακοίνωση-απάντηση του υπουργείου Δικαιοσύνης στις καταγγελίες της υπεράσπισης του Β. Δημάκη, ο κ. Δαμιανός είπε «θεωρώ ότι ήταν λάθος, ήταν άστοχη, ως μη όφειλε το υπουργείο να εξηγήσει κάτι για το οποίο δεν είναι αρμόδιο, δεν οφείλει να δώσει εξηγήσεις, που θα όφειλε ένας δικαστικός, γιατί πήρε αυτή την απόφαση».\nΠαραδέχθηκε από την άλλη ότι υπήρξε μεγάλη πίεση από τα ΜΜΕ για την υπόθεση. «Δεν ήταν παρέμβαση, δημιουργήθηκε αυτή η άδικη για το υπουργείο εντύπωση, για όσα έχει κάνει, το νόμο Παρασκευόπουλου, την αποσυμφόρηση των φυλακών, την κατάργηση των φυλακών τύπου Γ΄, την ίδρυση σε όλες τις φυλακές σχολείων όλων των βαθμίδων εκπαίδευσης; Είναι ένα τεράστιο πρώτο βήμα, που πρέπει να στηρίξει η εκπαιδευτική κοινότητα για να στελεχωθούν», τόνισε ο ίδιος.\n«Πιστεύω ότι οι δυνάμεις που νοιάζονται για την ομαλή πορεία της υπόθεσης είναι σε εγρήγορση, περιμένουμε από ώρα σε ώρα μία ευτυχή κατάληξη. Εύχομαι να πρυτανεύσει η λογική και να έχουμε χαρμόσυνα αποτελέσματα, από ώρα σε ώρα», συνέχισε ο κ. Δαμιανός, για να καταλήξει λέγοντας ότι ο Β. Δημάκης «πρέπει να πείσει, ίσως ο χρόνος δεν ήταν αρκετός. Ένας άνθρωπος που αγωνίζεται με αυτό τον τρόπο, με ειλικρινείς στόχους, για να προοδεύσει στη ζωή του. Πρέπει να πειστούν και οι άνθρωποι που θα πάρουν τις αποφάσεις, γιατί κάποιος άλλος θα βάλει υπογραφή, όχι εγώ, γι' αυτό το θέμα. Να δώσουμε λίγο χρόνο, να πειστούν, να τελειώσει αυτή η κατάσταση».\n«Οφείλουμε να στηρίξουμε τον Βασίλη Δημάκη»\ntags: Πέτρος Δαμιανός, Βασίλης Δημάκης


» Εθνική Ελλάδος: “Για Πρώτη Φορά Στη Ζωή Τους, Ήταν Μειοψηφία” My Life… And more Uninteresting Stuff\nΑπρίλιος 29th, 2015 § 0 comments\nΕπιτέλους είδαμε νέο επεισόδιο. Βέβαια όταν το Arrow ή το Grey’s Anatomy κάνουν τέσσερις εβδομάδες να δείξουν νέο επεισόδιο δεν κάνουμε έτσι. Το λάθος από πλευράς Mega είναι που δεν ανακοινώνουν από την αρχή την ημερομηνία του νέου επεισοδίου, όπως κάνουν στην Αμερική. Ελπίζω μέχρι τη διακοπή της σειράς λόγω καλοκαιριού να μην έχουμε διακοπές. Πάντως λίγο πριν προβληθεί το επεισόδιο οι συντελεστές δήλωσαν ότι ολοκληρώθηκαν τα γυρίσματα του 12ου επεισοδίου στη Θεσσαλονίκη. Δηλαδή έχουν δύο εβδομάδες για post production.\nΗ προετοιμασία γιατο σόου είναι ο ορισμός του first world problems #ethnikielladosmega\n— Uninteresting Tweets (@ChrisMaGR) April 28, 2015\nΠραγματικά προσπαθώ να καταλάβω τι είναι αυτό που καταδιώκει τη Φοίβη, σε σημείο να φέρεται έτσι στους γύρω της για να το κρύψει. Η συμπεριφορά της απέναντι στις άλλες ήταν απαράδεκτη. Μόνο ένα άτομο σαν τη Νίκη θα μπορούσε να τη δεχτεί πίσω μετά από όσα έγιναν. Φυσικά η όλη ιστορία με το σόου της Φοίβης ήταν μια ευκαιρία για να δούμε όλες τις κακές πλευρές της Ελληνικής σοουμπίζ. Το σόου πάντως θυμίζει πολύ εκείνο που παρουσίαζε ο Καπουτζίδης πριν από μερικά χρόνια, και αναρωτιέμαι αν τρέφει κάποια πικρία για το σόου εκείνο.\nΚάποιος να του ξανασπάσει το πόδι #ethnikielladosmega\nΠάνω που πίστευα ότι ο Θόδωρας αλλάζει, με το που στάθηκε στα πόδια του βρήκε τον παλιό κακό του εαυτό. Κατάφερε και έστρεψε τον Παντελή εναντίον της Φρόσως, ο οποίος Παντελής έμεινε αμέτοχος όταν ο Θόδωρας την έριξε κάτω και την απείλησε Καλά θα κάνει η Φρόσω να φύγει. Ούτως ή άλλως ο νόμος είναι με το μέρος της.\n#ethnikielladosmega αυτός ο έρμος ο Ρίτσαρντ πόσα ξυπνήματα θα έχει;\nΦυσικά, η βασική ιστορία του επεισοδίου ήταν η προσπάθεια του Χρήστου, του Σαφέτα και των κοριτσιών να βρουν την αντικαταστάτρια της Φοίβης. Όταν είδα τις φίλες της Φρόσως να δοκιμάζουν (με πρώτη την Κινέζα) δεν μπόρεσα να μη γελάσω. Όποιος διάβασε τον Πρωταπριλιάτικο σχολιασμό, καταλαβαίνει τι εννοώ. Είχαμε επίσης την ευκαιρία να ξαναδούμε την Κατερίνα, την τρανς που είχε προσπαθήσει να μπει στην ομάδα στο τρίτο επεισόδιο. Είχα ένα προαίσθημα ότι θα την ξαναβλέπαμε, και όταν έφυγε η Φοίβη στο τέλος του προηγούμενου επεισοδίου ήμουν σίγουρος ότι θα της έδιναν μια ευκαιρία.\nΩς Κύπρια, η Στάλλω έχει την καλύτερη προφορά στα Αγγλικά από όλους #ethnikielladosmega\nΓια τη Στάλλω και τι πιστεύω για αυτήν έχω γράψει πολλές φορές. Αυτό που μου κάνει εντύπωση είναι το πόσο ακομπλεξάριστη είναι. Ό,τι θέματα κι αν έχει, δεν αφήνει να την φυλακίσουν.\n#EthnikiElladosMega Μπρατισλάβα, στο Πανευρωπαϊκό\nA photo posted by Christos Machairas (@chrismagr) on Apr 26, 2015 at 4:38am PDT\nΤην προηγούμενη εβδομάδα έγιναν γυρίσματα στη Θεσσαλονίκη. Το παγοδρόμιο στο Ωραιόκαστρο ήταν υποτίθεται ο χώρος στην Μπρατισλάβα όπου έγινε το Πανευρωπαϊκό. Κυκλοφόρησαν από τα γυρίσματα πολλές φωτογραφίες (έβγαλα κι εγώ κάποιες) και ουσιαστικά αποκαλύφθηκε η έκβαση του Πρωταθλήματος. Θα έπρεπε από την παραγωγή να είναι πιο προσεκτικοί στο τι θα επιτρέψουν να διαρρεύσει. Στην Αμερική όλοι υπογράφουν ειδικές ρήτρες.\nΡαντεβού την επόμενη εβδομάδα, με νέο επεισόδιο!\nΔιαβάζεις το Εθνική Ελλάδος: “Για Πρώτη Φορά Στη Ζωή Τους, Ήταν Μειοψηφία” at My Life… And more Uninteresting Stuff.


Εκπαιδευτήριο TO ΠΑΓΚΡΗΤΙΟΝ. Ο Κροκοσυλλέκτης - PDF\nΕκπαιδευτήριο TO ΠΑΓΚΡΗΤΙΟΝ. Ο Κροκοσυλλέκτης\nDownload "Εκπαιδευτήριο TO ΠΑΓΚΡΗΤΙΟΝ. Ο Κροκοσυλλέκτης"\n1 Εκπαιδευτήριο TO ΠΑΓΚΡΗΤΙΟΝ Ο Κροκοσυλλέκτης Ο Κροκοσυλλέκτης Κρητική Ανθολογία Μια ψηφιακή επανέκδοση από τους μαθητές της ΣΤ Δημοτικού του Εκπαιδευτηρίου TO ΠΑΓΚΡΗΤΙΟΝ Μάιος\n2 Πρόλογος Αυτό το πιθηκάκι βρέθηκε ζωγραφισμένο σ ένα τοίχο στην Κνωσό πριν 3500 χρόνια. Είναι γαλάζιο. Είναι έξυπνο και ευέλικτο. Μαζεύει κρόκους. Μ αυτούς οι Μινωίτες φτιάχνουν το λαμπερό κίτρινο χρώμα, που ποτέ δεν ξεβάφει! Όμοια κι εμείς συλλέγουμε άνθη της μητρικής μας γλώσσας, που το βαθύ λαμπερό της χρώμα χιλιάδες χρόνια μένει και εκείνο ανεξίτηλο. Σ αυτήν την ακροβασία ανάμεσα σε βράχια, άνθη και κάνιστρα, πρέπει να επιδιδόμαστε όπως ο Κροκοσυλλέκτης: Μ εξυπνάδα, ευελιξία και τρυφερότητα. Έλλη Περράκη 2\n3 1. Πρόλογος..σελ Ερωτόκριτοςσελ Τα τραγούδια της Βενετοκρατίας..σελ Κάλαντα Πρωτοχρονιάς σελ Σύγχρονη κρητική ποίηση.σελ Για τους λαθραναγνώστεςσελ. 50 3\n4 ΒΙΤΣΕΝΤΖΟΣ ΚΟΡΝΑΡΟΣ ΕΡΩΤΟΚΡΙΤΟΣ (Αρχές ΙΖ αιώνα) 1. Πρόλογος του ποιητή Του κύκλου τα γυρίσματα π ανεβοκατεβαίνου Και του τροχού, π ώρες ψηλά κι ώρες στα βάθη πηαίνου με του καιρού τ αλλάμματα π αναπαϊμό δεν έχου, μα στο καλό κ εις το κακό περιπατούν και τρέχου, και των αρμάτω οι ταραχές, όχθρητες και τα βάρη, του έρωτα οι μπόρεσες και της φιλιάς η χάρη, αυτάνα μ εκινήσασι τη σήμερον ημέρα ν αναθιβάλω και να πω τα κάμαν και τα φέρα ς μιαν κόρην κ έναν άγγουρο που μπερδεφτήκα ομάδι σε μια φιλιάν αμάλαγη με δίχως ασκημάδι. 3. Μιλεί ο Ρωτόκριτος Κι ώσαν από μικρόν αυγό πουλί μικρόν εβγαίνει τρεμουλιασμένο κι άφαντο, και με καιρό πληθαίνει, κάνει κορμί, κάνει φτερά, καθ ώρα μεγαλώνει, και πορπατεί, χαμοπετά και φτερουγοξαπλώνει, κι απ άφαντο κι από μικρό που τον οντέν εφάνει, κορμί, φτερά και δύναμη και μεγαλότη κάνει, το ίδιο εγίνη κ εις έμέ στην απραγή μου νιότη. Αρχή μικρή κι αψήφιστη ήτον απούτην πρώτη, Μα εδά χει τόση δύναμη κ έτσι μεγάλη εγίνη, όπου μου πήρε την εξά και δίχως νου μ αφήνει. 4\n5 4. Ο Ρωτόκριτος τραγουδιστής Κι όντεν η νύχτα η δροσερή καθ άνθρωπο αναπεύγει, και κάθε ζο να κοιμηθεί τόπο να βρει γυρεύγει, ήπαιρνε το λαγούτο του κ εσιγανοπορπάτει, κ εκτύπαν το γλυκιά γλυκιά ανάδια στο παλάτι. Ήμνογε και του φίλου του ωγιά να του πιστεύγει, πως μετ αυτά θε να περνά κι άλλο να μη γυρεύγει. Λέει του: «Φίλε, εβάλθηκα τραγούδι και λαγούτο γλήγορα να με γιάνουσι στο λογισμόν ετούτο, σαν τραγουδήξω και να πω τον πόνο που με κρίνει μου φαίνεται πως είν νερό και τη φωτιά μου σβήνει». 5. Η Αρετούσα ζητά να ξεχάσει κ εις έγνοια μεγαλύτερη και παίδα την εβάνα, να μάθει τον τραγουδιστή, ποιος είναι να κατέχει, όπ έτοιες χάρες κι αρετές κ έτοια γλυκότην έχει. 5\n6 6. Τα μάτια της καρδιάς Τα μάτια δεν καλοθωρού στο μάκρεμα του τόπου, μα πλια μακρά και πλια καλά θωρεί η καρδιά τ ανθρώπου, εκείνη βλέπει στα μακρά και στα κοντά γνωρίζει, κ εις ένα τόπο βρίσκεται κ είσε πολλούς γυρίζει. Τα μάτια να ναι κι ανοικτά, τη νύκτα δε θωρούσι, μέρα και νύκτα τση καρδιάς τα μάτια συντηρούσι. Χίλια μάτια χει ο λογισμός, μερού νυκτού βιγλίζου, Χίλια η καρδία και πλιότερα κι ουδέ ποτέ σφαλίζου. Μακρά τον ο Ρωτόκριτος από την Αρετούσα, τα μάτια που χε στην καρδιά πάντα την εθωρούσα. 6\n7 9.Ρωτόκριτος και Πολύδωρος Κι αν πεθυμάς ο λογισμός αυτείνος να σ αφήσει, μίσεψε κι άμε γύρισε σ Ανατολή και Δύση τόπους να δεις πολλά όμορφους που δα δεν τσι κατέχεις έπα σαι μ ένα λογισμό, πάντα μιαν έγνοιαν έχεις, να δεις στα ξένα, στα μακρά πώς κάνου, πώς περνούσι, κ είντα λογής πορεύγουνται κ είντα λογής μιλούσι και πώς αλλάσσ η φορεσά και πώς αλλάσσ η γνώμη, να δεις, ό,τι δεν ήπραξες, ούδ ήκουσες ακόμη, να δεις, τα ήθη των πολλών είντα λογής αλλάσσου, πώς ζούσι εις τα νιότα τως,πώς κάνου σα γεράσου, βρύσες να δεις και ποταμούς, χώρες,χωριά και δάση, να σου φανεί παράξενον ο κόσμος πώς αλλάσσει, να δεις κοράσα πλιό όμορφα από την Αρετούσα, να δροσερέψεις τον καημό, να πάψει αυτήν η αφούσα. 7\n8 11. Το κονταροχτύπημα - Ο Αφέντης της Αξιάς Την ώρα που ποφάνηκεν ετούτος ο ανδριωμένος, επρόβαλεν από μακρά γεις νιος καμερωμένος σγουρός,ξαθός,πολλά όμορφος που ίσα του δεν εγίνη άλλος κιανείς και να βαστά την ομορφιά εκείνη. Τούτο ναι τ αφεντόπουλο που την Αξιάν ορίζει, μέρα και νύχτα πολεμά ποτέ του δεν μανίζει, μα πάντα του ως και τη μαλιά με γέλιο τήνε κάνει, καλωσυνάτος σαν αυτόν στον κόσμο δεν εφάνη. Κι όλοι τον αγαπήσασι δίχως να τον γνωρίζου, γιατί οι αθοί της αρχοντιάς από μακράμυρίζου. 8\n9 12. Ο Καραμανίτης Επρόβαλεν ώσα θεριό ένας Καραμανίτης, όπου χεν όχθρητα πολλή με το νησί της Κρήτης. Ήτον αφέντης δυνατός και πλούσος και μεγάλος ς κείνα τα μέρη ωσάν αυτός δεν εγεννήθηνάλλος. Δεν επροσκύνα ουδ Ουρανόν ουδ Άστρα ουδέ Σελήνη, τον κόσμον εφοβέριζε με την θωριάν εκείνη, εις το σπαθί του επίστευγε κ εκείνο επροσκύνα, πάντα πολέμους κι όχθρητες, πάντα μαλιές εκίνα. 13. Ο γιος του ρήγα του Βυζάντιου Με στόλιση βασιλική και πλούσα πλια παρ άλλη και μ έπαρσες ρηγατικές και μ αφεντιά μεγάλη επρόβαλεν ωσάν αϊτός στ άλογο καβαλλάρης 9\n10 του ρήγα του Βυζάντιου ο γιος ο κανακάρης με καβαλλάρους είκοσι κ είκοσι πεζολάτες κι από μακρά πλουμίζασι κ ελάμπασιν οι στράτες. Μα ομπρός απ όλους ήρχουνταν τέσσερεις καβαλλάροι, στη μαστοριά τση σάλπιγγας είχα μεγάλη χάρη, μ έτοια φυσηματιά γλυκειά εξέραν και λαλούσα, που φαίνετό σου και πουλιά ήσαν και κιλαϊδούσα. Τ άλογο που ο ρηγόπουλος ήτονε καβαλλάρης είχε μεγάλη δύναμη, ήτο μεγάλης χάρης, επήδα με τα τέσσερα απάνω στον αέρα, πολλά θαμάσματά καμε εκείνη την ημέρα. Το χε πηδήξει στα ψηλά, στη γης να μην αγγίζει, ετσίνα κι αγριεύγουντον κι ώσα θεριό μουγκρίζει και δίχως να πατεί στη γης, καθώς αναθιβάνω, ήριχνεν εκατό τσινιές στον άνεμο απάνω. 10\n11 14. Ο Ρωτόκριτος Ήρθε λαός αρίφνητος, εγέμισεν ο φόρος, στο ύστερ ο Ρωτόκριτος ήσωσεν ασπροφόρος, σ ένα φαρίν ολόμαυρο το να του πόδι ν άσπρο και μέσα σ όλους ήλαμπεν ωσάν τση μέρας τ άστρο. Όλοι σταθήκαν να θωρούν έτοιο κορμί αξωμένο, νιον καβαλλάρην, όμορφο, αϊτόζγουραφισμένο. 11\n12 15. Το ρηγόπουλο της Κρήτης Θέλου να μπούνε σ ορδινιά, γιατί άλλοι δεν ελείπα, όντε γροικούν από μακρά σά βούκινο κ έκτύπα. Θωρούσι σκόνης νέφαλο στα ύψη σηκωμένο και καβαλλάρη με πολλούς άλλους συντροφιασμένο. Μαύρο φαρί, μαύρ άρματα και μαύρο το κοντάρι, μαύρ ήτονε κ η φορεσά τουνού του καβαλλάρη, άντρειωμένος, δυνατός κ εις τ άρματα τεχνίτης κ εγίνη κ ένεθράφηκεν εις το νησί της Κρήτης. Τη χώρα την εξακουστή, την όμορφη Γορτύνη όριζε κι αποφέντευγεν αυτός την ώρα κείνη. Η αφορμή, όπου πορπατεί μαύρος, σκοτεινιασμένος, και με πολλούς όπου φορού μαύρα συντροφιασμένος, Έρωτας ήτον η αρχή, το τέλος πάλι εγίνη από το Χάρο πού ποτέ χαρά δε μας αφήνει. 12\n13 20. Ο Κρητικός νικά το Σκλαβούνο Ώσαν το μαύρο νέφαλο π άνεμος το σκορπίζει και με βροντές και μ αστραπές τον κόσμο φοβερίζει, φυσά το κ την Ανατολή και πάει το στη Δύση, κάνει το ή ανεκάτωση να βρέξει, να χιονίσει, εδέτσι αστραποβρόντηξε τση Κρήτης το λιοντάρι, όντε στην αμασκάλη του ήσφιξε το κοντάρι. Μ άλλη όρεξη, μ άλλη καρδιά, με το Σκλαβούνο τρέχει, παρά με τό ρηγόπουλο, γιατί οχθρό τον έχει. Εμούγκρισε της Σκλαβουνιάς ο δράκος κ έβρουχάτο, λογιάζει ς πρώτη κονταρά να τόνε ρίξει κάτω. Συναπαντήχνουν τα θεριά και τα κοντάρια πήγα εις τον αέρα σα φτερά κι ωσάν πουλάκια φύγα. Στο κούτελο ό Τριπόλεμος την κονταρά του δίδει 13\n14 κ ήβγαλε σπίθες εκατό το σιδερό κασσίδι. Τ άλογο εγονάτισε, μα χάμαι δεν εστράφη καιτο ζιμιόν επήδηξε ολόρθο σαν το λάφι. Άλλο κακό δεν ήκαμεν η κονταρά η μεγάλη, γιατί με σίδερα διπλά σκεπάζει το κεφάλι. Δίδει κι ομαύρος κοπανιά με το βαρύ κοντάρι, τ άλογο ρίχνει ανάσκελα μ όλο τον καβαλλάρη. Κι ώσαν από ψηλό βουνί χοντρό χαράκι πέσει και δώσει με το βροντισμό εις του γιαλού τη μέση, ανακατώσει τα νερά και κάμει αφρούς κυμάτω, γενεί μεγάλη ταραχή στση θάλασσας τον πάτο, έτοιας λογής εβρόντηξε στην πεσματιάν εκείνη, κ έτσι μεγάλη ταραχή την ώρα κείνη εγίνη. Κατακτυπά και βροντισμός ήβγαινε των αρμάτω κ ετσίνα κ εταράσσετο εις τ άλογο αποκάτω. 14\n15 23. Η πρώτη συνάντηση Και θέλοντας να πουν πολλά τα λίγα δεν μπορούσι, το στόμα τως εσώπαινε, με την καρδιά μιλούσι. Ήτονε πρώτη η Αρετή π αρχίνισε να λέγει και τρόπο πλια ομορφύτερο και τακτικό γυρεύγει κι αρχίζει να τόνε ρωτά κι η εμιλιά τζ η πρώτη του πε: «Γιάντα ζγουράφισες την άσκημή μου νιότη κι εκράτειες τήνε φυλακτή εις τ αρμαράκι μέσα με τα τραγούδια που λεγες κι όπου πολλά μ αρέσα; Είντ αφορμή ξεκίνησε την όρεξη σου ς τούτα απ την πρώτη π άρχισες τραγούδια και λαγούτα; κ εις είντα στράτα πορπατείς κ είντα ναι τα γυρεύγεις 15\n16 κ είντα χεις μετά λόγου μου και θες να με παιδεύγεις; Νύκτες πολλές τσι πόνους τως στο παραθύρι λέσι κι ώρες γελούν,οντέ μιλούν, κι ώρες σωπώντας κλαίσι. Είχαν τη νύκτα λαμπιρή, τη μέρα χα σκοτίδι, το παραθύρι μοναχάς παρηγοριά τως δίδει. Οληνυκτίς, όπου μιλούν τσι πόνους έναν ένα, τως φαίνεται και τσ ουρανούς ενοίγασι κ εμπαίνα, και την ημέρα, που το φως τα θέλου δυσκολεύγει, τως φαίνεται κι ο θάνατος κι ο Χάρος τσι γυρεύγει. 16\n17 24. «Μιλεί η Αρετούσα στη Νένα» «Ποιος εις τον κόσμο φάνηκε κι αγάπη δεν κατέχει; ποιος δεν την εδικίμασε; ποιος δεν τήνε ξετρέχει; Όχι οι ανθρώποι μοναχά, που χου μιλιά και γνώση, τρέχου σε τούτο το δεντρό τσ αγάπης για να τρώσι, πέτρες, δεντρά και σίδερα και ζα στην Οικουμένη όλα γνωρίζουν και γροικού τον πόθο πώς τα γιαίνει, κ ένα με τ άλλο τη φιλιά κι αγάπη λογαριάζει κι όλα αγαπούν και πεθυμού το πράμα που ταιριάζει. Μα όλα για μένα σφάλασι και πάσιν άνω κάτω, για με ξαναγεννήθηκεν η φύση των πραμάτω». 17\n18 «Ο αποχωρισμός» λέει της ο Ρωτόκριτος: «Ήκουσες τα μαντάτα, π ο κύρης σου με ξόρισε στης ξενιτειάς τη στράτα;» Και βγάνει εκ το δακτύλι της όμορφο δακτυλίδι, με δάκρυα κι αναστεναγμούς του Ρώκριτου το δίδει. λέει του: «Να, και βάλε το εις το δεξό σου χέρι, σημάδι πως ώστε να ζω είσαι δικό μου ταίρι και μην το βγάλεις αποκεί ώστε να ζεις και να σαι, 18\n19 φόρειε το κι όποια σ το δωκε κάμε να της θυμάσαι». 19\n20 28. Η Αρετούσα στη φυλακή «Γονή μου, `ς τούτη τη φλακή, που μπαίνουν όσοι φταίσα, κι αν είναι και πλιά σκοτεινή, βάλε με παραμέσα, μα ουδέ φλακή ουδέ σίδερα ούδ εκατό θανάτοι θέλουσι κάμει να με πας σα νύφη στο παλάτι κι ότι κριτήρια βρίσκουνται δώσε τα στο κορμί μου κι ας τάξω πως δε μ έσπειρες και τέκνο σου δεν ήμου. Ποιος άλλος ήκαμε παιδί κ`είδε το κ` έγεννήθη, κ` είσε κακό που το βρήκε δεν το μυριολυπήθη; Άνε βαρείς στα χέρια σου στο`να δακτύλι μόνο, γροικάς εις όλο το κορμί το βάρος και τον πόνο, κ`εγώ που`μαι όλη σάρκα σου με δέρνεις, με σκοτώνεις, κιανένα πόνο δε γροικάς, μα πλιότερα δριμώνεις; Στον κόσμο ας το γροικήσουνε, αλύπητε γονή μου, γιατί δε θε να παντρευτώ, μου παίρνεις τη ζωή μου. 20\n21 30. Ο Ρωτόκριτος βοηθά τα φουσσάτα της Αθηνάς Εισέ καιρό ο Ρωτόκριτος ήσωσε στο λιμιώνα, που οι Αθηναίοι εφεύγασι κ οι Βλάχοι τσι ζυγώνα. Με φόβον εγλακούσανε, βοήθεια δεν ευρίσκα, κ οι οχθροί τως τους εδιώχνασι κι αλύπητα βαρίσκα. Κι ωσά λιοντάρι, όντε πεινά κι από μακριά γροικήσει κι έρχεται βρώμα που πάσκε να βρει να κυνηγήσει κ εις την καρδιά κινά, ως το δει, η πεθυμιά τη μάχη, τρέχει ζιμιόν απάνω του κι αγριεύγει σαν του λάχει φωτιά πυρή στα μάτια του ανεβοκατεβαίνει, καπνός εκ τα ρουθούνια του μαύρος, βραστός εβγαίνει, αφροκοπά το στόμα του,το κούφος του μουγκρίζει, ανασηκώνει την ορά, τον κόσμο φοβερίζει, κατακτυπού τα δόντια του και το κορμί σπαράσσει, αναχεντρώνουν τα μαλλιά και τρέχει να το πιάσει, εδέτσι ξαγριεύτηκε για τα κακά μαντάτα κι ωσάν αϊτός επέταξε κ εμπήκε στα φουσσάτα. 21\n22 32. Μονομαχία του Ρωτόκριτου με τον Άριστο Θωρούσι δυο χρυσούς αϊτούς πρεπιά στην Οικουμένη, κατέχουν κ ένας απ αυτούς σήμερον αποθαίνει και πασανείς παρακαλεί συχνιά το ριζικό του να του βουηθήσου οι Ουρανοί ωγιά τον εδικό του. Σαν όντε μεσοπέλαγα δυο ανέμοι σηκωθούσι αξάφνου και με τη βροντή φυσώντας πολεμούσι, μάχουνται με τη θάλασσα, μανίζουν και φουσκώνου, τσι ψιχαλίδες του γιαλού στα νέφαλα σηκώνου, ένας φυσά απ Ανατολή κι άλλος από τη Δύση, πάσκει o Βορράς και μάχεται το Νότο να νικήσει, ο κάμπος έτσι εβρόντησε και στα βουνά εγροικήθη, όντε τσι πρώτες κονταρές εδώκαν εις τα στήθη, κι όντεν εβγάλαν τα σπαθιά, στη χέρα όντε τα σφίξα, τα ξάζουν, τα μπορούσινε και τα κατέχου εδείξα. 22\n23 33. Θάνατος του Αρίστου τ Αρίστου δίνει κοπανιά, για πάντα τόνε σώνει, στο κούτελο αποκατωθιό, εις το ζερβό του μάτι τον ηύρηκεν η πουνιαλιά εκεί που τον εκρατεί, όλα τα σίδερα περνά και σώνει στα μυαλά του, η δύναμή του ετέλειωσε κ εχάθηκε η αντρειά του.... Ωσάν αθός και λούλουδο πόχει ομορφιά και κάλλη κ είναι στον κάμπο δροσερό με μυρωδιά μεγάλη κ έρθει τ αλέτρι αλύπητα βαθιά το ξεριζώσει, ψυγεί ζιμιό και μαραθεί κ η ομορφιά του λειώσει, χλωμαίνει, αν είναι κόκκινο, κι αν είν άσπρο, μαυρίζει και μπλάβο αν είναι, λειώνεται ζιμιό και κιτρινίζει, χάνει ομορφιά και μυρωδιά, κάλλη και δροσερότη, γερά ζιμιό και ψύγεται και μπλιό δεν έχει νιότη, έτσι ήτο κ εις τον Άριστον, όντεν η ψη του εβγήκε, με δίχως αίμα, άσπρο, χλωμό, ψυμένο τον αφήκε. 23\n24 35. Καλά προμηνύματα Ήρθεν η ώρα κι ο καιρός κ ημέρα ξημερώνει, να φανερώσει ο Ρώκριτος το πρόσωπο που χώνει. Εφάνη ολόχαρη η αυγή και τη δροσούλα ρίχνει, σημάδια τση ξεφάντωσης κείνη την ώρα δείχνει. Χορτάρια εβγήκαν εις τη γης, τα δεντρουλάκια αθίσα κι από τσ αγκάλες τ ουρανού γλυκύς βορράς εφύσα. Τα περιγιάλια ελάμπασι κ η θάλασσα εκοιμάτο, γλυκύς σκοπός εις τα δεντράκ εις τα νερά εγροικάτο. Ολόχαρη και λαμπηρή η μέρα ξημερώνει, εγέλαν η Ανατολή κ η Δύση καμαρώνει. Ο Ήλιος τις ακτίνες του παρά ποτέ στολίζει με λάψη κι όλα τα βουνά και κάμπους ομορφίζει, χαμοπετώντας τα πουλιά εγλυκοκιλαϊδούσα, στα κλωναράκια τω δεντρών εσμίγαν κ εφιλούσα, δυο δυοεζευγαρώνασι, ζεστός καιρός εκίνα, έσμιξες, γάμους και χαρές εδείχνασι κ εκείνα. Εσκόρπισεν η συννεφιά, οι αντάρες εχαθήκα, πολλά σημάδια τση χαράς στον ουρανό εφανήκα, παρά ποτέ τως λαμπιρά τριγύρου στολισμένα 24\n25 στον ουρανό ν τα νέφαλασαν παραχρυσωμένα. Τα πάθη μπλιο δεν κιλαϊδεί το πικραμένο αηδόνι, αμή πετά πασίχαρο μ άλλα πουλιά σιμώνει. 25\n26 36. Ο Ρωτόκριτος δοκιμάζει την Αρετούσα Ήκατσα να ξεκουραστώ σιμά στο κουτσουνάρι, όντε γροικώ αναστεναγμό και μύσμα τ αρρωστάρη, και βιαστικά σηκώνομαι, το ζάλο μου σπουδάζει, να βρω ποιος είναι που πονεί και βαραναστενάζει. Και μπαίνω μέσα στα δεντρά που σαν κοντά στη βρύση, ωγιά να δω και για να βρω εκείνον όπου μύσσει. Βρίσκω έναν νιον ωριόπλουμο που λαμπε σαν τον ήλιο κ εκείτετο ολομάτωτος ομπρός εις ένα σπήλιο, σγουρά, ξαθά χε τα μαλλιά κ εκ τα σοθέματά του, μ όλον οπού το σα νεκρός, ήδειχν η ομορφιά του και δυο θεριά στο πλάι του ήσανε σκοτωμένα 26\n27 και το σπαθί και τ άρματα περίσσα ματωμένα. Σιμώνω, χαιρετώ τονε, λέω του: «Αδέρφι, γεια σου, είντα χεις κι απονέκρωσες; πού ν η λαβωματιά σου; Τα μάτια του χε σφαλιστά, τότες τ αναντρανίζει κ εθώρειεδίχως να μιλεί και στο λαιμό του γγίζει με το δακτύλι δυο φορές και ήδειχνε να γνωρίσω πως είν εκεί η λαβωματιά, να δω να του βουηθήσω. Το στήθος του ξαρμάτωσα και μια πληγή του βρίσκω δαμάκιν αποκατώθιο από τον ουρανίσκο, ολίγο κι ουδέ τίβοτσι τον είχε δαγκαμένο, μα θελεν έχει το θεριό δόντιφαρμακεμένο κ επήρε του τη δύναμη και την πνοή του εχάσε, και το φαρμάκι επέρασε και μέσα τον επιάσε κι αγάλια αγάλια εχάνετο σαν το κερί όντε σβήνει ήκλαψα κ ελυπήθηκα πολλά την ώρα κείνη, σαν αδερφό μου γκαρδιακό τον ήκλαψα κ επόνου μα πόνοι, δάκρυα, κλάιματα άνθρωπο δε γλιτώνου. Τότες μια σιγανή φωνή μόνο τα αυτιά μου ακούσα κ είπασινε τα χείλη του: «Εχάσα σε, Αρετούσα». 27\n28 37. Η αναγνώριση Εξελιγώθη, στρέφεται, λέγει η πρικειά τζη γλώσσα: «Απαρθινά, Ρωτόκριτε, θεριά σε θανατώσα;» Τα δάκρυά της όπου σανε πρώτας βαθιά χωσμένα τόπον ευρήκασιν εδά κι ετρέχασι κ εβγαίνα και σιγανά εκινήσασι κι αρχίσαν κ επληθαίνα, σα ριγουλάκι λαμπιρόν, έτσι καθάρια εβγαίνα. Από την άλλη ο Ρώκριτος πάραυτας ενεστάθη, και δεν του φαίνεται καιρός να την κρατεί στα πάθη λέει: «Αρετή, τα μου τασσες εξελησμονηθήκα; Γιατί ρθα από την ξενιτειάν επήρες τόση πρίκα; Αλλοίμονο όποιος γελαστεί να χει εις γυναίκα ολπίδα. Και πού ν τα όσα μού ταξες στη σιδερή θυρίδα;» Ως τ άκουσεν η Αρετή σκολάζει, μπλιο δεν κλαίει κι ωσάν αφορμαρά ρωτά είνται ναι που της λέει. Εκείνος μπλιό άλλο δε μιλεί, μα πλύθηκεν ομπρός της, και τση φανίστη, άλλης λογής εγίνηκε το φως της. Ήλαψε ο Ρωτόκριτος βγάνοντας το μελάνι, πάλι την πρώτην ομορφιά το πρόσωπό του πιάνει. 28\n29 Εξελιγώθη, στρέφεται, με πάθος τον εθώρει, και να μιλήσει εκ τη χαράν ακόμη δεν εμπόρει Σαν επαρασυνήφερε: «Εσύ σαι πούρι ; λέγει απαρθινά ν πως σε θωρώ γη όνειρο με παιδεύγει; γη κομπωμένος λογισμός σήμερο με πειράζει γη φάντασμα πατάσσει με και δείχνει πως σου μοιάζει;» Σαν το λουλούδι π όμορφο παρ άλλο η φύση κάνει κ έρθει άνεμος με τη χιονιά να το ψυχομαράνει, κ η ομορφιά του χάνεται, τη μυρωδιά δεν έχει, όση ώραν είναι ανεμική κι όση ώρα χιόνι βρέχει, μα το βγη ο ήλιος να το δει κ η βράση να του δώσει 29\n30 και να μορφίσει το ζιμιό, τα φύλλα να ξαπλώσει, το χιόνι που ν τριγύρω του χάμαι νερό το ρίχνει, τη μυρωδιά, την ομορφιάν ωσάν και πρώτας δείχνει, όλες τσι χάρες σαν εβγεί ο ήλιος του τσι δίδει, που το χεν άσκημο η χιονιά, τση νύκτας το σκοτίδι, έτσι χαν και την Αρετή τα πάθη μαραμένη κι ασούσσουμη κι ανέγνωρη κακά καταστεμένη. κ η σκοτεινάγρα τση φλακής, του λογισμού η κρυότη πολλά άσκημην εκάμασι την όμορφή τζη νιότη. μα σαν είδε τον ήλιο τζη μες στη φλακή κ εμπήκε, εξαναγίνη το ζημιό, την ασκημιάν αφήκε, εγιάγειρεν η ομορφιά που τσ ήτο μακρεμένη, ήβραζε, πάλι ενέζησε, όπου το χιονισμένη. Ήκλαιγε, δεν εχόρταινε να του μιλεί τσι πόνους που εβάσταν ωγιά λόγου του τόσους καιρούς και χρόνους. 30\n31 38. Οι γάμοι του Ρωτόκριτου και της Αρετούσας Γέμου οι αυλές τους άρχοντες, γεμίζει το παλάτι, αρχίζουν την ξεφάντωση και ολημερίς εκράτει. Ήρθεν η μέρα λαμπιρή, γλυκύς καιρός αρχίζει, κ ήκατσεν ο Ρωτόκριτος εις το θρονί κι ορίζει. Με φρόνεψη πορεύγεται, με γνώσιν ορδινιάζει, πριχού ρθουσι τα πράγματα προβλέπει και λογιάζει. Όλοι τον αγαπήσασι κ εις το όνομά του μνέγα κι από τους άλλους βασιλιούς πρώτο τον εδιαλέγα και τω ρηγάδω οι διαφορές σε πράγματα μεγάλα κρίτη τον είχα και ποτέ τα λεγε δεν εσφάλα. Αγαπημένο αντρόγυνο σαν τούτο δεν εφάνη, μουδ έτοιο καλορίζικο, χαιράμενο στεφάνι. 31\n32 Πλια ρίζωσα και γέρασα παρά που δίδει η φύση, καλή καρδιά τους ήθρεφε σαντο δέντρον η βρύση, εκάμασι παιδόγγονα κι όλα γενήκα πλούσα και μάνα και κερά λαλά εγίνη η Αρετούσα. 32\n33 50. Επίλογος Εσίμωσε το ξύλο μου, το ράξιμο γυρεύγει, ήρθε σ ανάβαθα νερά και μπλιο δεν κιντυνεύγει. Θωρώ τον ουρανό γελά,τη γης και καμαρώνει, και σε λιμιώνα ανάπαψης ήραξε το τιμόνι. ς βάθη πελάγου αρμένιζα, μα εδά ρθα στο λιμιώνα, μπλιό δε φοβούμαι ταραχές, μάνητες και χειμώνα. Θωρώ πολλοί εχαρήκασι κ εκουρφοκαμαρώσα κι όσοι εκλουθούσα από μακρά εδά κοντά εσιμώσα. Η γης εβγάνει τη βοή, ο αέρας και μουγκρίζει και μια βροντή στον ουρανό τσ οχθρούς μου φοβερίζει. Εκείνους τους κακόγλωσσους που ψέγουν ό,τι δούσι κι απόκει δεν κατέχουσι την άλφα σκιας να πούσι. Θωρώ πολλούς και πεθυμού κ έχω το γροικημένα να μάθουν τις εκόπιασεν εις τ απανωγραμμένα κ εγώ δε θε να κουρφευτώ κι αγνώριστο να μ έχου, μα θέλω να φανερωθώ κι όλοι να με κατέχου. Βιτσέντζος είν ό ποιητής κ εις τη γενιάκορνάρος, που να βρεθεί ακριμάτιστος, όντε τον πάρει ο Χάρος. Στη Στείαν εγεννήθηκε,στη Στείαν ενεθράφη, εκεί καμε κ εκόπιασεν ετούτα που σας γράφει. Στο Κάστρον επαντρεύτηκε,σαν αρμηνεύγει η φύση, το τέλος του έχει να γενεί όπου ο Θεός όρισει. 33\n34 ΤΡΑΓΟΥΔΙΑ ΤΗΣ ΒΕΝΕΤΟΚΡΑΤΙΑΣ 34\n35 ΚΡΗΤΙΚΑ ΔΗΜΟΤΙΚΑ ΤΡΑΓΟΥΔΙΑ ΤΗΣ ΕΠΟΧΗΣ ΤΗΣ ΒΕΝΕΤΟΚΡΑΤΙΑΣ (ΑΠΟ ΤΗΝ ΚΡΗΤΙΚΗ ΑΝΘΟΛΟΓΙΑ ΤΟΥ ΣΤΕΛΙΟΥ ΑΛΕΞΙΟΥ) Εκατοδυό αρχοντόπουλα μια κόρην αγαπούσα, ενιούς ενιούς ετάσσεντο μια νύχτα, μιαν εσπέρα, κ εκείνα παρακούσανε κ επήγαν ούλ αντάμα. Γεμίζου οι σταύλοι άλογα, τα παραθύρια σέλλες και τα πορτοπαράθυρα σκάλες και χαλινάρια. Δώδεκα βεργολυγερές, ξανθές και μαυρομάτες, βασιλικούς ποτίζανε και τσι βαγιοκλαδίζαν, κι εκειά που τσι ποτίζανε επεριροζονάραν: «Χριστέ και να προβαίνανε δώδεκα καβαλλάροι, να παιρν ο καθενείς τη μια κ η καθεμιά τον ένα». Αϊτέ, που κάθεσαι ψηλά, στ όρος το χιονισμένο, τρώεις το δρόσος του χιονιού, πίνεις νερό κατάκρυο, λαγόν κι αν πιάσεις, γεύγεσαι, περδίκι, και δειπνάς το, φιλείς και κόρην όμορφη. 35\n36 Οψές αργάς εφύσηξε βαρύς Βοριάς και Νότος, κι ανεμοκύκλωσε τσ' αυλές κ'εσφάλισε τσι πόρτες, κ' εσφάλιξε την αγαπώ στην έδικη τζη πόρτα. Βάνει βαρσάμους μάνταλο, βασιλικούς περάτες, και βάνει κι αντιπέρατο βιόλες και καντιφέδες. Κόρη βερυκοκόκκινη, σιρικομαυρομάτα, δέσε τα περιστέρια σου, μην έρχουνται στσ αυλές μου κι αν ρίξω στάριν, τρώσιν το, νερό, και πίνουσιν το και με τα ποδαράκια των σκαλίζουσι το χώμα, σκαλίζουσι το χώμα μου και διασκορπούσιν μου το. κ εγώ το χώμα θέλω το και πύργο θε να χτίσω, πύργο και σιδερόπυργο κι ανώγεια και κατώγεια, για να προβαίνω να θωρώ του Φράγκου την αρμάδα. Που θε να δει και να χαρεί όμορφα παλληκάρια, ας πα στη χώρα τω Σφακιώ, να ναι τ Αγιού Νικήτα, να κατεβούν τα δύο χωριά, Νίμπρος και Καλλικράτης, να ιδείς μακρούς για το σπαθί, κοντούς για το λιθάρι, να ιδείς και γαϊτανόφρουδες αλυσιδοπλεμένες. 36\n37 Εγώ μνωξα τσ αγάπης μου βραδειά να μην τση λείψω, και μια βραδειά τση ξώμεινα, μια νύχτα, μιαν εσπέρα γεμίζουν τα βουνά φωνές και τα λαγκάδια δάκρυα και τα λαγκοπέραματα αξέπλεγες πλεξούδες. Κ εγώ κοιμούμου μοναχός. Να χεν η γης πατήματα κι ο ουρανός κερκέλια, ναπάθιουν τα πατήματα, να πιανα τα κερκέλια, να δώσω σείσμα τ ουρανού, να βγάλει μαύρα νέφη, να βρέξει χιόνι και νερό και αμάλαγο χρουσάφι, το χιόν να ρίξει στα βουνά και το νερό στσι κάμπους, στην πόρτα τση πολυαγώς τ αμάλαγο χρουσάφι. 37\n38 Είντα χετε γυρού γυρού κ είναι βαρά η καρδιά σας ; Δεν τρώτε και δεν πίνετε και δεν χαροκοπάτε, πρι να ρθει ο Χάρος να μας βρει, να μάσε διαγουμίσει, να διαγουμίσει τσι γενιές και να διαλέξει τσ άντρες, να πάρει τσ άντρες τσι καλούς, τσι καστροπολεμάρχους, απού τα κάστρη πολεμού. Ο Χάρος έκατσε ψηλά και τραγουδεί πανώρια λέει τραγούδι τση χαράς και περισσοκαυκάται: «Για ιδέ σπίθια τα ρήμαξα κι αυλές αράχνιασα τσι, κι αδέλφια που ξεχώρισα, που σαν αγαπημένα, κ οι στράτες καμαρώναν τα κι ο κόσμος έτρεμέν τα. Χώρισα μάνες πο παιδιά, παιδιά πο τσι μανάδες, εχώρισα κι αντρόυνα που σαν αγαπημένα». 38\n39 Μάνα, κι αν έρθου φίλοι μας, κι αν έρθουνε δικοί μας, μην τώνε πεις κι απόθανα και τσι βαροκαρδίσεις. Στρώσε των τάβλα να γευτού και κλίνη να πλαγιάσου, στρώσε τον παραπέζουλα να θέσουν τ άρματά των και το πρωί σα σηκωθού και σ αποχαιρετούνε, πέ τωνε πως απόθανα. Ήλιε, που βγαίνεις το ταχύ, σ ούλο τον κόσμο δούδεις σ ούλον τον κόσμο ανάτειλε, σ ούλην την Οικούμενη. Στω Μπαρμπαρέσω τις αυλές, ήλιε, μην ανατείλεις κι αν ανατείλεις, ήλιε μου, να γοργοβασιλέψεις, γιατ έχου σκλάβους όμορφους, πολλά παραπονιάρους, και θα γραθού οι αχτίδες σου που τω σκλαβώ τα δάκρυα. 39\n40 Μουιδέ και μάνα μ έκαμε, μουιδέ κυρού σπορά μαι. Χρουσή τρυγώνα μ έκαμε, στου ξάγκαθου τη ρίζα μα τον τ αγκάθι δροσερό κ εγοργανάθρεψέ με. Κ επήρε μ ένας βασιλιός, ένας μεγάλος ρήγας, να μαγερεύγω να δειπνά, να στρώνω να κοιμάται, να στέκω να τονέ κερνώ, να με φιλεί στο στόμα. Ούλα τα κάτεργα ρχουνται, κι ούλα περνοδιαβαίνουν, του μιργιολή το κάτεργο μήδ ήρθε, μήδ εφάνη απού χει κρητικόπουλα, όμορφα παλληκάρια, π όντε σειστούν και λυγιστούν και παίξουν την τρουμπέττα τρα μίλια πα το κάτεργο. 40\n41 ΚΑΛΑΝΤΑ ΠΡΩΤΟΧΡΟΝΙΑΣ Αρχιμενιά κι αρχιχρονιά κι αρχή του Γεναρίου απού γεννήθηκε ο Χριστός, στην γην επεριπάτει. Κι εκεί που περιπάτησε χρυσό δεντρόν εβγήκε, χρυσό δεντρό, χρυσό βαγί, χρυσό κυπαρισσάκι. Χρυσά σαν τα κλωνάρια του κι ολάργυρη η κορφή ντου και κάτω στη ποδίτσα του γράμματα ναι γραμμένα. Δάσκαλοι αναγνώθουν τα, διάκοι καλαναρχούν τα και τα μικρά διακόπουλα στέκουν και συντηρούν τα. Κι ο ήλιος απού πρόβαλε π Ανατολής την μπάντα παίρνει τα και πηγαίνει τα κάτω στο περιγιάλι. Βρίσκουνε κειά το Βασιλειό, απού κανε ζευγάρι. Καλώς τα κάνεις, Βασιλειό, καλό ζευγάρι κάνεις. Καλό το λέμενε κι εμείς, καλό κι βλοημένο, απού το βλόησε ο Χριστός με το δεξό του χέρι, με το δεξό, με το ζερβό,με το μαλαματένιο. 41\n42 - Για πε μου Βασιλέα μου, τι σπέρνεις την ημέρα; - Σπέρνω σιτάρι δώδεκα, κριθάρι δεκαπέντε, ταγή και ρόβι δεκοχτώ κι από νωρίς στο σταύλο. - Μα σένα αφέντη, σου πρεπε το μπλιά καλό ζευγάρι, το ρούσο και το μελισσό και το λαμπαδοκέρι. Να ναι τ αλέτρι σου λιγιά και ο ζυγός σου δάφνη και να ν το βουκεντράκι σου βασιλικού κλωνάρι. Επόπαμε τ αφέντη μας να πούμε τση κεράς μας. Κερά μαρμαροτράχηλη και φεγγαρομαγούλα Και στραφταλίδα του νερού και πάχνη απού τα χιόνια, πούχεις τον ήλιο πρόσωπο και το φεγγάρι στήθος. Κερά μου στη χωρίστρα σου μέλισσα ανεμοτρέχει και στο καμαροφρύδι σουπάει να κεροδέσει. Έχετε γιο στα γράμματα και πιάνει το κοντύλι, που να τ αξιώσει ο Θεός να βάλει πετραχήλι. 42\n43 Του κανακάρη το σπαθί γράφει σταυρό στη μέση. Στη μέση γράφει το σταυρό, στην άκρη το Βαγγέλιο και στα χειροτεχνήματα γράφει τον Άη Γιάννη. Επόπαμε και του υιού, ας πούμε και τση κόρης. Έχετε κόρην όμορφη δάσκαλος τη γυρεύει, δάσκαλος και γραμματικός πολλά προυκιά γυρεύγει. Επόπαμε τση κόρη σας, ας πούμε και τση βάγιας. Άψε βαγίτσα το κερί και πιάσε το πανιέρι και κάτσε και λογάριασε είντα θα μας εφέρεις. Φέρε πανιέρι κάστανα, πανιέρι λεπτοκάρυα και φέρε και γλυκύ κρασί να πιουν τα παληκάρια. Σηκώσου περιστέρα μου και κάνε τρία ζάλα και φέρε και χριστόψωμα κειανά τα πλιο μεγάλα. Κι απού τη μαύρην όρνιθα πεντεξεφτά αυγουλάκια κι απού την κοφινίδα σας πεντέξε κουλουράκια. Γη απάκι γη λουκάνικο, γη από πλευράς κομμάτι, γη από τον πείρο του βουτσού να πιούμε μια γεμάτη. Μα επά που καλαντίσαμε καλά μασε πλερώσα. Καλά να παν τα τέλη ντως κι όλα ντως τα ποδόσα. Κι αν έχουνε μικιό παιδί στα πούπουλα χωσμένο, να το θωρεί ο πατέρας του να χαίρεται ο καημένος.. Ποπανωθιός στην πόρτα σας γράφει την άλφα βήτα, τώρα μισεύγομε κι εμείς κι έχετε καλή νύκτα. 43\n44 ΣΥΓΧΡΟΝΗ ΚΡΗΤΙΚΗ ΠΟΙΗΣΗ ΚΩΣΤΗ ΦΡΑΓΚΟΥΛΗ ΤΑ ΔΙΦΟΡΑ ΕΙΔΥΛΛΙΟ Ένα βοσκάκι αγάπησε τ αφεντικού την κόρη, μα πώς, κοντό, να τση το πει, πώς να το ντανιστέψει, που ναι μικρό και ντροπαλό κι ακάτεχο στα πάθη; Αν θα το πει τραγουδιστά, θα πει ο σκοπός το λέει, άνεν το πει ανεγυριστά, θα πει πως άνιωμά ναι αν τση το πει στα χωρατά, γέλιο ναι και παιγνίδι, 44\n45 κι αν τση το πει με κλάηματα, κοπέλι ναι και κλαίει. Πήγε στ αγρίμια κι είπε ντο, στσι πέρδικες στα δάση, στσι βρύσες που δροσίζεται, στσι πρίνους που καθίζει, και στα λαγκάδια τση νομής, πιάνει και μαρτυρά το. - Εγώ αγαπώ, εγώ αγαπώ, τ αφεντικού την κόρη! Κι άνεν τη δήτε να περνά πέτε το να το μάθει, μπορέτως και με λυπηθεί και με γλυκοξανοίξει. Κι η κόρη βγήκε στο βουνό, μια Κυργιακή μια σκόλη, στ Απριλομάη τη χαρά, λουλούδια να μαζώξει. Σκύφτει να κόψει έναν αθό, γροικά το από τ αγρίμια, πάει να κόψει δεύτερο, το λένε τα πουλάκια, σκύφτει να πιει κρυγιό νερό, το συρματούνε οι βρύσες. Η κόρη χαμογέλασε κι ήφεξε ο κόσμος όλος κι αντί για ένα μάζωξε λουλούδια δύο ματσάκια. 45\n46 ΠΑΡΑΚΛΗΣΗ Θε μου, μεγαλοδύναμε, που κυβερνάς τον κόσμο, πρόφταξε, δώσε φώτιση και γνώση των ανθρώπω, μην αλληλοφαγώνουνται, σαν τα θεριά μη διάζου. Μα γαλανοί, μα κίτρινοι, μα ρούσοι, μ αραπάδες, μ αγάπη να συμπορπατούν, συμμονιασμένοι να ναι, από να χώμα, πούρι μου τσ ήπλασε η δύναμή Σου. Δώσε να ρθει γλυκύς καιρός, να ξημερώσει μέρα, δίχως πολέμους και μαλιές, ξολοθρεμούς και πάθη, πείνα και δίψα κι αδικιά, να λείψουν απ την πλάση. Κάμε να βγει στον ουρανό, να λάψ η κεραγιόζα, 46\n47 το λόγο του Ισού Χριστού, να γλυκομαντατέψει, ωσάν και στον Κατακλυσμό: Ειρήνη και γαλήνη! Να δώσουνε τα χέρια ντως σ Ανατολή και Δύση, να σταματήσει τ άδικο, να πάψουν οι πολέμοι, αίμα να μην ξαναχυθεί, ώστε να στέκει ο κόσμος. Να ξεπενθήσει, να χαρεί, να παίξει, να γελάσει, πάσα πνοή και από καρδιάς, Εσένα να δοξάζει. Και του φονιά τα σύνεργα, του Κάι τα μαχαίρια σωρούς να τα μαζώξουνε, φωτιά να τώσε βάλου κι όρκο βαρύ να κάμουνε, να μην τα ξαναπιάσου. Κι απής σαν τα λινόξυλα τα κάψουνε, να κάτσουν σα μια μεγάλη φαμελιά, όλοι, φτωχοί και πλούσοι, από να πιάτο, αδερφικά, γλυκό ψωμί να τρώνε. Κι εκεί που κρέμα σταυρωτά, στον τοίχο τα τουφέκια, ο κάθα εις στο σπίτι ντου, βιολιά και μαντολίνα κι ασκομαντούρες να κρεμά και λύρες για καμάρι. 47\n48 Ο ΦΤΑΙΧΤΗΣ Μιαν εκκλησάνεκτίζανε σ ένα παραθαλάσσι, μα αποβραδίς τελεύγουν τη και το πρωί χαλούσε. Χλίβετ ο πρωτομάστορας χλίβουνται κ οι μαστόροι κι απορημένοι στέκουνται πουργοί και πετροκόποι. Πιάνου, μετρούνε τα χαρτιά, διαβάζου κι αριφνούνε, για δε στεργιώνει το γιαπί, γιατί χαλά το χτίρι. Μην είναι η πέτρα μαλακή, μη φταίνε τα θεμέλια; μη φταίμε που πασκάζομε και νόμο δε βαστούμε και μας οργίστηκε κι ο Θιος και δε βλόγα τσι κόπους; Αλλάζουνε πετροκοπιό,βαθαίνουν τα θεμέλια, νηστεύγουνε τσι Παρασκές, βαστούνε τσι Τετράδες κάνου μεγάλο αγιασμό, κι απανωτά ξενύχτια κι αποξαρχής τη χτίζουνε, μα πάλι δε στεριώνει. Ένα τσιράκι αμούστακο, ένα μικρό πουργάκι νειρεύτη μιαν αργατινή, ένα Σάββατο βράδυ, τον Άγιο που του χτίζανε την εκκλησία και του πε: - Άδικα παν οι κόποι σας, του κάκου πολεμάτε, μηδέ κ οι πέτρες φταίνε σας μηδέ και τα θεμέλια, μηδέ που δε νηστεύγετε και νόμο δε βαστάτε, 48\n49 μόνο του πρωτομάστορα η όμορφη γυναίκα που φέρνει τη κουμπάνια σας δρωμένη από τη στράτα. Και βγάνει το τζέμπερι τζηκ οι σκαλωσές χαλούνε, ανοίγει το ζιπόνι τζη και πέφτουν οι σοβάδες, δείχνει τον άσπρο τζη λαιμό και παίζουν τα θεμέλια, σηκώνει τον ποδόγυρο και ο θόλος τση ραΐζει, βρέχει τα ποδιά στο γιαλό κι πέτρες ασβεστώνου, βουτά στο κύμα να πλυθεί, τοίχος ορθός δε μένει! 49\n50 Για τους λαθραναγνώστες Η Κρητική διάλεκτος είναι μία αυτάρκης γλώσσα, με βαθύτατες μνήμες από την αρχαία ελληνική. (Ενδιαφέρουσα όσο και διασκεδαστική είναι η ετυμολογική ανίχνευση της: χοχλιός είναι ο κοχλίας, εξά η εξουσία, αλλά και ξα σου = εξουσία σου, φταξούσιο =αυτεξούσιο, άθος= στάχτη, η αιθάλη από το αρχαίο ρήμα αίθομαι = καίγομαι). Η αδιάκοπη χρήση της από ένα λαό ιδιόμορφο και ποιητή που ξέρει απ έξω τον Ερωτόκριτο και αυτοσχεδιάζει μ εκπληκτική ρευστότητα δεκαπεντασύλλαβα δίστιχα, τις γνωστές μαντινάδες, της έχει προσδώσει τα γνωρίσματα της διαύγειας, της ακρίβειας, της πλαστικότητας, του πλούτου. Γι αυτό και κατακτητές με καλλιέργεια όπως οι Ενετοί, αντί να επιβάλλουν στους Κρητικούς τη δική τους γλώσσα, την κρητική διάλεκτο οικειοποιήθηκαν. 50\n51 Αν διδάσκομε κρητική διάλεκτο και μάλιστα σε όλες τις βαθμίδες του Δημοτικού, δεν είναι επειδή ονειρευόμαστε να φτάσουν τα παιδιά να συνδιαλέγονται σε αμιγή κρητικά- αν και αυτό δε θα αφαιρούσε, τουναντίον θα προσέθετε στην κουλτούρα τους. Όμως θεωρούμε φτώχεια να προσπερνάνε, αφήνοντας ανέγγιχτο ένα τόσο καθαρό θησαυρό. Δίνομε, λοιπόν, την ευκαιρία στο παιδί να την γνωρίσει, να την αγαπήσει - και σ αυτό βοηθά η ποίηση - και να εξοικειωθεί μ αυτήν. Ν αναγνωρίσει τα χαρίσματά της, να τα μιμηθεί στην προσωπική του γλώσσα και να δημιουργήσει τον δικό του ποιητικό λόγο, δηλαδή να αποκτήσει επίγνωση πως γλώσσα είναι ένα ζωντανό σώμα αναπτυσσόμενο και στον ατομικό και στον κοινωνικό χώρο και στο παρόν και στο μέλλον, αφομοιώνοντας στοιχεία του παρελθόντος εκείνα που θα κριθούν από το καίριο και το εύχρηστο απαραίτητα προς αφομοίωση. Ας μας συγχωρηθεί κι ένα υποκειμενικό κίνητρο: Παύει ησαγήνη που ασκεί σ εμάς τους ντόπιους- όσους έχομε την τύχη να την αισθανόμαστε μητρική μας γλώσσα. Η εξοικείωσή μας με τα αειπάρθενα ποιητικά τοπία του Ερωτόκριτου, της Ερωφίλης, της Θυσίας Κι αυτό το πέλος της μουσικής ομορφιάς της. Έλλη Περράκη 51


"Έφυγε" η Λίλη\nΤετ. 4 ΑΥΓ 21 20:04\nΣτην γειτονιά των αγγέλων από χθες η Λίλη Μ. Καλαϊτζάκη. Σε ηλικία 79 ετών η σύζυγος του πρώην δημάρχου Ρεθύμνου Μανώλη Καλαϊτζάκη άφησε την τελευταία της πνοή στο νοσοκομείο Ρεθύμνου δίνοντας με ηρεμία και χαμόγελο την άνιση μάχη με την καταραμένη αρρώστια.\nΌπως αναφέρει το goodnet.gr η κηδεία της Λίλης Καλαϊτζάκη θα γίνει αύριο Τρίτη 24 Δεκεμβρίου στη 1 το μεσημέρι από τον Ι.Ν. Των Αγίων Τεσσάρων Μαρτύρων όπου θα ψάλλει η νεκρωσιμος ακολουθία.Η σορός της θα βρίσκεται στο Ναό στις 12 το μεσημέρι.


Αλλάζει το σκηνικό του καιρού: Βροχές και καταιγίδες τις επόμενες ώρες | Grevenamedia.gr - 24 ώρες Τοπικές ειδήσεις Δυτ Μακεδονίας\n24 ώρες Γρεβενά: Εφημερεύοντα και ανοιχτά φαρμακεία για σήμερα Κυριακή 11 Απριλίου\n23 Σεπ, 2019 Γρεβενά, Δυτ. Μακεδονία, Ειδήσεις, Ελλάδα, Καστοριά, Κοζάνη, Φλώρινα 0\nΑλλάζει το σκηνικό του καιρού με τους μετεωρολόγους να προειδοποιούν για ισχυρές βροχές και καταιγίδες σήμερα, Δευτέρα.\nΣύμφωνα με την πρόγνωση του meteo του Εθνικού Αστεροσκοπείου Αθηνών, από αργά το βράδυ της Δευτέρας αναμένονται τοπικά ισχυρές βροχές και καταιγίδες θα εκδηλωθούν στο Βόρειο Ιόνιο, φαινόμενα που κατά τη διάρκεια της νύχτας προς Τρίτη θα επεκταθούν στο υπόλοιπο Ιόνιο και στα βορειοδυτικά ηπειρωτικά.Την νύχτα και νωρίς το πρωί η ορατότητα θα είναι τοπικά περιορισμένη.\nΆνεμοι: Βόρειοι 3 με 4 μποφόρ και σταδιακά νότιοι με την ίδια ένταση.\nΆνεμοι: Μεταβλητοί 3 και από το μεσημέρι νότιοι μέχρι 4 μποφόρ.\nΚαιρός: Αραιές νεφώσεις που βαθμιαία από τα δυτικά θα πυκνώσουν και μετά το μεσημέρι θα σημειωθούν τοπικές βροχές κυρίως στη δυτική Μακεδονία.\nΘερμοκρασία: Από 12 έως 28 βαθμούς Κελσίου. Στη δυτική Μακεδονία 4 με 5 βαθμούς χαμηλότερη.\nΚαιρός: Λίγες νεφώσεις που γρήγορα θα αυξηθούν και μετά το μεσημέρι στο βόρειο Ιόνιο και την Ήπειρο θα σημειωθούν τοπικές βροχές και βαθμιαία θα εκδηλωθούν σποραδικές καταιγίδες. Κατά τη διάρκεια της νύχτας τα φαινόμενα θα επεκταθούν και στις υπόλοιπες περιοχές και πιθανώς να είναι κατά τόπους ισχυρά.\nΆνεμοι: Από δυτικές διευθύνσεις 3 με 5 και από το μεσημέρι στο Ιόνιο νότιοι μέχρι 6 μποφόρ.\nΘερμοκρασία: Από 18 έως 29 βαθμούς Κελσίου. Στα βόρεια 3 με 4 βαθμούς χαμηλότερη.\nΚαιρός: Αραιές νεφώσεις, κατά τόπους και κατά περιόδους πιο πυκνές.\nΆνεμοι: Αρχικά βόρειοι 3 με 4 μποφόρ και σταδιακά δυτικοί νοτιοδυτικοί 3 με 5 και πρόσκαιρα τοπικά 6 μποφόρ.\nΘερμοκρασία: Από 18 έως 29 βαθμούς Κελσίου. Στα βόρεια η ελάχιστη 2 με 3 βαθμούς χαμηλότερη.\nΆνεμοι: Αρχικά βόρειοι 4 με 5 μποφόρ και σταδιακά δυτικοί με την ίδια ένταση.\nΆνεμοι: Βορειοδυτικοί 4 με 5 και στα νότια τοπικά μέχρι 6 μποφόρ. Από το μεσημέρι στα βόρεια νότιοι μέχρι 4 μποφόρ.\nΠροηγούμενο Οι φωτογράφοι των Γρεβενών. Ο Παύλος Νταλός, ο Θανάσης Χασιώτης, ο Δημήτρης Σίμος και ο Μανώλης Κωνσταντής. Ποιοι ήταν και ποια η προσφορά τους στην φωτογραφία των Γρεβενών. Τα φωτογραφικά αρχεία του Θανάση Χασιώτη βρίσκονται στο αρχείο της εφημερίδας ΄΄ Η ΦΩΝΗ ΤΩΝ ΓΡΕΒΕΝΩΝ΄΄ *Του Βαγγέλη Νικόπουλου\nΕπόμενο Γρεβενά 15 Νοεμβρίου 1978: Η ιστορία των Γρεβενών μέσα από τον Τοπικό Τύπο. Σήμερα: ΑΘΛΗΤΙΚΑ ΝΕΑ\nCovid-19: Αναλυτική εικόνα των κρουσμάτων στη Δυτική Μακεδονία- Σημαντική αύξηση στην Π.Ε. Κοζάνης\nΑκόμα 4 κοροναϊοί σαν τον SARS-CoV-2 ανακαλύφθηκαν στην ίδια περιοχή της Κίνας\nΗ Οδύσσεια θεωρείται το πιο επιδραστικό βιβλίο στην ιστορία της ανθρωπότητας\nΚορωνοϊός: 2.512 νέα κρούσματα, 52 θάνατοι και 545 διασωληνωμένοι\nΚαιρός: Βροχές και καταιγίδες σήμερα -Ισχυρά φαινόμενα από το απόγευμα, πού θα χιονίσει\nΕπιστολές: Τα μηχανήματα του Δήμου\nΤο «πρασίνισμα» της Π.Δ.Μ. και η ανάπτυξη της επιχειρηματικής καινοτομίας, στο επίκεντρο των τηλεδιασκέψεων του Περιφερειάρχη\nΤηλεδιασκέψεις με τα μέλη της Δημοκρατικής Συνδικαλιστικής Ενότητας (ΔΗ.ΣΥ.Ε.)\nΚινητοποίηση Εργαζομένων ΔΕΚΕΓ του Δήμου Γρεβενών


Οι μαθητικές «ποδιές» επέστρεψαν στην Γαλλία - Instanews.gr\nΈξι δημόσια σχολεία, στην πόλη που βρίσκεται νοτιοανατολικά του Παρισιού, έδωσαν στους μαθητές, ηλικίας έξι ως έντεκα ετών, την επιλογή να φοράνε στολή.\nΕίχε προηγηθεί ψηφοφορία στην οποία συμμετείχαν γονείς και οργανώθηκε από το τοπικό δημαρχείο.\nΠερισσότερο από το 60% των γονέων ενέκρινε την ενιαία ενδυμασία. Η ψηφοφορία, σύμφωνα με τον Guardian, έγινε τον Ιούνιο. Ο υπουργός παιδείας της Γαλλίας, Jean-Michel Blanquer, δήλωσε πως η ενιαία ενδυμασία στα σχολεία είναι ένας τρόπος για να «ενισχύεται η σχολική υπερηφάνεια» ενώ ενθαρρύνεται η «ισότητα ανάμεσα στα παιδιά», η γαλλική κυβέρνηση, ωστόσο, δεν σκοπεύει να την θεσπίσει ως υποχρεωτική.\nΗ ακροδεξιά υποψήφια πρόεδρος Μαρίν Λεπέν και ο κεντροδεξιός Φρανσουά Φιγιόν έχουν προτείνει την επαναφορά της. Για κάποιους, η ενιαία ενδυμασία είναι ένα σημάδι ισότητας που οριζοντιώνει τον πλούτο και κοινωνικό στάτους, για άλλους είναι η επιτομή ενός απαράδεκτου αυταρχισμού που δυσφημίζει πιο σοβαρά ζητήματα όπως η πειθαρχεία και η ενσωμάτωση.


Aphrodite's Comments: Ιδιος Πλανήτης? (θα μου μείνει κουσούρι αυτή η ερώτηση!)\nΙδιος Πλανήτης? (θα μου μείνει κουσούρι αυτή η ερώτηση!)\nΑμα είσαι σπίτι στην ανάρρωση, κάποια στιγμή θα το ανοίξεις το γυαλί να ξεχαστείς μεσημεριάτικα (καλά τα βιβλία, αλλά πόσα και πόσο όταν σέρνεσαι?). Επεσα που λέτε σήμερα πάνω σε ένα ντοκυμαντέρ του BBC για μια οικογένεια Αγγλων, που αποφάσισαν να παρατήσουν τη ζωή τους στην Αγγλετέρα και να πάνε να ζήσουν σε μια φάρμα στην Καταλονία. Και να γίνουν οι ίδιοι καλλιεργητές αυτών που θα τρώνε, όσο ο σύζυγος θα προσπαθούσε παράλληλα να βρει εκδότη για το βιβλίο που έγραφε για την αλλαγή αυτή της ζωής τους, μπας κι έπαιρνε καμμια προκαταβολή τουλάχιστον από εκεί να ξελάσπωναν λίγο. Αλλά τζίφος!\nΜέσα σε εννέα μήνες, το κομπόδεμά τους είχε σχεδόν εξατμιστεί και ζούσαν από τα λίγα φρούτα και τα λαχανικά που πουλούσαν σε τοπικά μπακαλικάκια, αλλά αυτά που έλεγαν ήταν: «Δεν ξαναγυρνάμε πίσω», «Ηταν η σωστή απόφαση», «Δείτε μόνο το πώς έχουμε τα παιδιά μαζί μας και τα χαιρόμαστε, τα ζούμε, ζούνε τη φύση και μαθαίνουν τα πάντα για τη ζωή», «Είμαστε τόσο ευγνώμονες που έχουμε πλέον χρόνο να συζητάμε μεταξύ μας», «Η ζωη μας έχει απλουστευτεί τόσο πολύ που μπορεί να μην είμαστε άνετοι στα οικονομικά, αλλά τελικά δε μας χρειαζόταν όλα αυτά τα υλικά με τα οποία είχαμε πήξει το σπίτι μας στην Αγγλία» «Τα παιδιά μας τα απολαμβάνουμε όλες τις ώρες της ημέρας. Πριν φωνάζαμε στην κόρη (το άλλο είναι μωρό ακόμα) το πρωί γρήγορα, θα χάσεις το σχολικό, και το βράδυ είμασταν πολύ αγχωμένοι και κουρασμένοι για να ασχοληθούμε με τα δυό τους»...\nΚαι όλα αυτά με σκηνές από την καθημερινότητά τους εκεί. Κανείς δεν είπε ότι είναι εύκολη ζωή, ξυπνάνε από το άγριο χάραμα και η τσάπα γίνεται προέκταση του χεριού σου – του ροζιασμένου τους χεριού για την ακρίβεια. Και το κουβάλημα και οι δουλειές του κτήματος είναι μεγάλο παλούκι. Αλλά το έχεις όλη την ενέργεια του φρέσκου φαγητού (αλήθεια, πόσο φτηνές είναι οι τροφές μας σε θρέψη, που είναι ήδη μισοπεθαμένες αν όχι εντελώς ψόφιες όταν φτάνουν στα χέρια μας!), τη φύση δίπλα σου και τους ανθρώπινους ρυθμούς, σου γεμίζει τις μπαταρίες τόσο πολύ που και η κούρασή σου είναι κλάσεις ανώτερη από την κούραση που τραβάμε εμείς μες το τσιμέντο, το καυσαέριο και το καταιγιστικό στρες...\nΜην σας πω για τις εικόνες από τα σταφύλια, τόσο ζωντανά που ήταν σαν ψεύτικα, το να ξεφλουδίζει αμύγδαλα όλη η οικογένεια κατάχαμα σε μουσαμάδες και να μιλάνε σαν άνθρωποι, το να κάνουν αυτοσχέδια πάρτυ με φίλους από το χωριό, τις ανατολές, τους χυμούς, τις μυρωδιές που περνούσαν σχεδόν το γυαλί και μου χτυπούσαν τα ρουθούνια (γιατί τις θυμάμαι αυτές τις μυρωδιές του κτήματος από διακοπές στη γιαγιά μου)– και τις μαρμελάδες....\n(πέφτω στα γόνατα στη μάνα μου μπας και φιλοτιμηθεί να φτιάξει κανα-δυό βαζάκια για τα παιδιά, αλλά όπου νά’ναι ανοίγει κι εκείνη μπλογκ, σας το είπα? Δεν σας το είπα! Με συνταγές μαγειρικής... τα νεύρα μου... και κάνει μαθήματα «κομπιούτερς» και χτες μου εξηγούσε τι σημαίνει ρούτερ και πώς κάνεις κάτι μακροεντολές στο XL. Στην ερώτηση "και τι θα το κάνεις το XL?" μου απήντησε με δολοφονικό βλέμμα: «Μαθαίνω πώς να περνάω πολλαπλές μισθοδοσίες π.χ.», όπου δεν κρατήθηκα: «και ποιόν μισθοδοτείς πολλαπλά ρε μάνα, τη ρωσίδα?». Και τα παιδιά μου απλώς περιμένουν να πάω στο κατάστημα βιολογικών να πάρω ενα βαζάκι μαρμελάδα φράουλα ας πούμε, 15 ευρώ. Γιατί δε φτιάχνω μόνη μου? Διότι όσες φορές προσπάθησα, για δυό κουταλιές της σούπας που να μην είναι καμμένη, πετιμέζι, άγλυκη, αφρίζουσα, ή με κρούστες, έκανα μια κουζίνα για πέταμα. Και μετά μόνο που δεν την έθαψα με τσιμπέντο στυλ Τσερνομπίλ...)\nΚαι μετά λέω ότι αν εγώ πήγαινα εκεί, έτσι παιδί της πόλης που είμαι, μου έδινα τρεις μερες να τα φτύσω και να πάρω το πρώτο αεροπλάνο να γυρίσω πίσω. Γιατί θα με πέθαινε η τσάπα, το ομολογώ. Εδώ τουλάχιστον δεν πεθαίνω. Και μετά σκέφτηκα, σωστά, εδώ με τις ανέσεις μου απλώς αργοπεθαίνω...\nΤα ζήλεψα λοιπόν τα παιδάκια τους, ζήλεψα το ζευγάρι που το τόλμησε, καταχάρηκα που τελικά το εγχείρημά τους στέφτηκε με επιτυχία και πια ζούνε από τη φάρμα τους. Οπότε μόλις τελείωσε αυτό άρχισα το ζάπινγκ.\nΤι να πω, η Μπεζεντάκου: «Θέλεις τραλαλά, θέλω τραλαλό, θέλεις γλυφιτζούρι κι εγώ παγωτό!» (ανεκδιήγητο, τι να λέμε!), σήμερα τα 100-χρονα του σουτιέν (καλοφάγωτο), αναμένεται ο πλειστηριασμός των πραγμάτων της Βίσση (τι λε ρε παιδί μου!), σφάζονται στη Μέση Ανατολή (πολύ μακρυά), ξεσπάθωμα με τους δικούς μας τους τρεις -και τους άλλους χίλιους δεκατρείς παρατρεχάμενους στα συνέδριά τους- με σφαλιάρες μέσω των ΜΜΕ (λύστε το, σας βαρέθηκα!), η Στάη να μηνύει την εφημερίδα του Λιάτσου που την εκθέτει λέει, αντίποινα γιατί εκείνη του την είχε πει στο debate της ΝΕΤ όταν «παρεκτράπη» ο Αιμίλιος από τα προσυμφωνημένα (τζαμάουα!) πλαίσια δημοσιογραφικών ερωτήσεων και ρώτησε τον Καραμανλή «Εχετε οικογένεια με δύο παιδιά, θα μπορούσατε να ζήσετε με 550 ευρώ το μήνα?» και δεν έχει τελειωμό....\nΤσάπα ή Κλουβί? Φύση ή Τερατούργημα? Ανθρωπος ή Μισάνθρωπος? Οικογένεια ή Τρελλοκομείο? Προσπάθεια ή Τύψεις? Θάρρος (και αλήθεια μαζί) ή Βόλεμα?\nΑυτονόητες οι απάντησεις, δεν έχω τα κότσια όμως.\nΥΓ- Ενα μήλο την ημέρα τον γιατρό τον κάνει πέρα. Την ξεφτίλα που ζούμε τι πράγμα την ημέρα θα την κάνει πέρα?\nΗ φωτογραφία είναι από το site αυτό. Για να θυμόμαστε what life is all about...


Προπόνηση χωρίς Ροντρίγκες, με Βαρέλα - ΠΑΟΚ - SPORT 24\nΠροπόνηση χωρίς Ροντρίγκες, με Βαρέλα\nΕπιμέλεια: Sport24.gr Δημοσίευση: 06 Αυγ. 2016 20:55\nΟ ΠΑΟΚ επανήλθε στις προπονήσεις με τον Φερνάντο Βαρέλα να ανεβάζει ρυθμούς και τον Γκάρι Ροντρίγκες να απουσιάζει για προσωπικούς λόγους. Ο Δημήτρης Χατζηισαΐας γυμνάζεται στο γκρουπ παικτών που δεν υπολογίζονται από τον Βλάνταν Ίβιτς\nΜετά από τις ανάσες που πήραν οι παίκτες του ΠΑΟΚ και ο Βλάνταν Ίβιτς στο ρεπό τους, επέστρεψαν στη δουλειά. Η προπόνηση έγινε το απόγευμα και δεν συμμετείχε σ' αυτή ο Γκάρι Ροντρίγκες που είχε εξασφαλίσει επιπλέον ημέρα άδειας για προσωπικούς λόγους και θα επιστρέψει αύριο.\nΑντίθετα, με την υπόλοιπη ομάδα γυμνάστηκε και πάλι ο Φερνάντο Βαρέλα και έτσι ο Δημήτρης Χατζηισαΐας ενημερώθηκε πως θα προπονείται πια με το δεύτερο γκρουπ των ποδοσφαιριστών (Σκόνδρας, Σάμπο, Αντόνις, Δεληγιαννίδης).\nΗ προπόνηση είχε ως στόχο την επαναφορά όλων σε αγωνιστικούς ρυθμούς, μετά την χθεσινή ξεκούραση και την αποθεραπεία της Πέμπτης για όσους αγωνίστηκαν εναντίον του Άγιαξ.\nΠεριείχε το καθιερωμένο ζέσταμα και παιχνίδια τακτικής σε περιορισμένους χώρους. Εξάλλου, ο στενός συνεργάτης του Βλάνταν Ίβιτς, Γρηγόρης Καβαλιεράτος παρακολούθησε σήμερα τον Λεβαδειακό σε φιλικό του αγώνα και στις 13 θα παρακολουθήσει την Ντινάμο Τιφλίδας.\n14:52 ΑΥΤΟΚΙΝΗΤΟ Έως 25.000 θάνατοι θα μπορούσαν να αποτραπούν μέσα στα επόμενα 15 χρόνια\nΟ Κριστιάνο δεν τα "μάσησε" και μίλησε για Νεϊμάρ - Ρεάλ


City of Robots: Η μεγαλύτερη έκθεση ρομποτικής έρχεται στην Ελλάδα | News2u\nNews2u Newsroom 25/01 2020 14:55\nCity of Robots: Η διαδραστική έκθεση έρχεται τον Φεβρουάριο στο Κέντρο Πολιτισμού «Ελληνικός Κόσμος» και θα συνεπάρει μικρούς και μεγάλους .\nΗ έκθεση City of Robots θα σας φέρει σε επαφή με τα πιο εξελιγμένα ρομπότ του κόσμου και θα σας δώσει τη δυνατότητα να ζήσετε την απόλυτη εμπειρία της εικονικής πραγματικότητας.\nΘα μπορέσετε να γνωρίσετε από κοντά το ανδροειδές ρομπότ Reety, τον Pepper, τον Pando. Τον Aibo το μοναδικό ρομπότ-σκύλο από την Ιαπωνία, αλλά και τον CocioBot από την Βρετανία που συνεχώς αλλάζει πρόσωπα.\nΡομπότ-Μέδουσες, ρομπότ-ψάρια, ηλεκτρικά σκούτερ, Tesla Show και Theater of Robots είναι μερικά από τα φαντασμαγορικά θεάματα που θα δείτε.\nΗ συγκεκριμένη έκθεση είναι μια μοναδική εμπειρία και για τα παιδιά, καθώς θα μπορέσουν να δοκιμάσουν το headset Μικτής Πραγματικότητας Hololens. Επιπλέον, το παιχνίδι με το Sony xperia projection game, το οποίο μετατρέπει τις επίπεδες επιφάνειες σε τρισδιάστατες, θα τους μαγέψει. Θα μπορέσουν να γίνουν για λίγο αστροναύτες και να ζήσουν τη ζωή ενός αστεριού.\nΠαράλληλα, οι επισκέπτες θα έχουν τη δυνατότητα να πειραματιστούν με εφαρμογές επαυξημένης πραγματικότητας στο Πρότυπο Διαδραστικό Κέντρο Ψηφιοποίησης και Νέων Εκπαιδευτικών Τεχνολογιών (Future Reality) του Ιδρύματος Μείζονος Ελληνισμού. Η είσοδος στο Future Reality είναι δωρεάν. Με την επιμέλεια και την εγκυρότητα του Ιδρύματος Μείζονος Ελληνισμού, στο Κέντρο Πολιτισμού «Ελληνικός Κόσμος»\nΚυριακή: 10:00 - 18:-00


Κορονοϊός - Στεφανάδης: Η κολχικίνη μπορεί να προλάβει επιπλοκές που προκαλεί ο ιός (vid) - Newsbomb\nΥΓΕΙΑ 28/03/2020 23:02\nΟ διακεκριμένος καθηγητής Καρδιολογίας στο ΕΚΠΑ και το Yale, Χριστόδουλος Στεφανάδης μίλησε για την επίδραση της κολχικίνης, τις περιπτώσεις για τις οποίες ενδείκνυται αλλά και για το κόστος της θεραπείας.\n«Η κολχικίνη είναι ένα φάρμακο που έρχεται από μακριά, είναι 100 ετών, είναι ένα σπουδαίο φάρμακο, γιατί έχει μοναδικές αντιφλεγμονώδεις ιδιότητες που δεν τις έχουν τα άλλα μη στεροειδή αντιφλεγμονώδη φάρμακα. Έχει δοκιμαστεί και στο πεδίο της καρδιολογίας με μεγάλη επιτυχία, από τη δική μας ομάδα», τόνισε στο δελτίο του ANT1 ο κ. Στεφανάδης.\nΚαι πρόσθεσε: «Μπήκε στις ενδείξεις για τη θεραπεία στο οξύ έμφραγμα, στην περικαρδίτιδα, σε αρρυθμίες, στην επαναστένωση, στο stern».\nΣχετικά με τη χρήση της στον κορονοϊό ανέφερε ότι: «Η ιδέα, η οποία έχει σταθερή παθοφυσιολογική βάση, είναι ότι θα έχει θετικά αποτελέσματα στην προστασία του μυοκαρδίου από τον κορονοϊό. Ένα πάνω από 25%, με πολύ σύγχρονες μελέτες, ασθενών που πηγαίνουν στις ΜΕΘ πάσχουν από μυοκαρδική βλάβη και ενδεχομένως καταλήγουν. Η καρδιά είναι το όργανο στόχος αυτού του επικίνδυνου ιού μαζί με τους πνεύμονες».\n«Με την ειδική αντιφλεγμονώδη δράση που έχει αυτό το φάρμακο και έχει ήδη ερευνηθεί, δεν είναι φάρμακο ή ιδέα ρηξικέλευθη που έρχεται από το πουθενά, υπάρχει 10ετής εμπειρία για τις αντιφλεγμονώδεις δράσεις αυτού του φαρμάκου. Είναι ένα φάρμακο πολύ φθηνό», πρόσθεσε μεταξύ άλλων ο καθηγητής.


Έχεις λιπαρή επιδερμίδα; Nα γιατί έχεις λόγο να κάνεις μάσκα καθαρισμού με άργιλο | Beauty Diaries\nΈχεις λιπαρή επιδερμίδα; Nα γιατί έχεις λόγο να κάνεις μάσκα καθαρισμού με άργιλο\nΗ καθαριστική μάσκα προσώπου με άργιλο είναι η πιο must κούρα περιποίησης για σένα που έχεις λιπαρή επιδερμίδα. Μια τέλεια σύσταση για την καθαριότητα και εξυγίανση του απαιτητικού τύπου σου. Beauty addicts και απανταχού διασημότητες του πλανήτη ομορφιά δοκιμάζουν συχνά πια την εφαρμογή της στο σπίτι. Εύκολα, γρήγορα κι αποτελεσματικά η δύναμη της αργίλου δρα άμεσα και σχεδόν μαγικά στη βαθιά αποτοξίνωση της επιδερμίδας, που χαρακτηρίζεται από λιπαρότητα (ακόμη κι από έντονη με τάσεις ακμής).\nΕξαιρετικές είναι οι ιδιότητες που έχει η άργιλος για την λιπαρή επιδερμίδα. Φημίζεται για τις ισχυρές αποτοξινωτικές, αντιβακτηριδιακές και τονωτικές της δράσεις. Εφαρμόζεται στην επιδερμίδα για να απορροφήσει το παραπανίσιο σμήγμα και να απομακρύνει τις τοξίνες, διατηρώντας καθαρούς τους πόρους της. Τόσο απλά κι αβίαστα. Και παράλληλα έχει την ικανότητα να προσφέρει ήπια απολέπιση και να καθαρίσει σε βάθος.\nΞέρεις κάτι; Αυτός είναι και ο σημαντικότερος λόγος για να κάνεις μάσκα καθαρισμού με άργιλο εσύ που έχεις λιπαρή επιδερμίδα. Αυτή η αίσθηση φρεσκάδας και καθαριότητας, αυτή η απόλυτη εξυγίανση που θες να δεις στο τέλος της ημέρας ή και στο ξεκίνημά της.\nO χρόνος φίλη μου, είναι όλος δικός σου. Και ξέρεις καλά ότι τα ωραιότερα must της περιποίησης είναι αυτά τα απλά. Ένα προϊόν που θα απλωθεί χωρίς πολλά για να σου προσφέρει όσα έχεις ανάγκη, προκειμένου να δείξεις το αληθινό σου πρόσωπο.\nΠώς χρησιμοποιείς μια μάσκα αργίλου\nΤην απλώνεις πάντα σε καθαρή και στεγνή επιδερμίδα. Καθαρή επιδερμίδα σημαίνει χωρίς επιδερμίδα μακιγιάζ. Εφαρμόζεις μια στρώση. Εφαρμόζεις με τα ακροδάχτυλα ή ένα πινέλο. Το αν είναι λεπτή ή πλούσια στρώση, δεν έχει και ιδιαίτερη σημασία. Ό,τι σε εξυπηρετεί και σου χαρίζει απόλαυση (καταρχήν). Στη συνέχεια μετράς 10 με 15 λεπτά. Βάζεις μουσική. Χαλαρώνεις. Νιώθεις την αλλιώτικη φροντίδα που μόλις σου προσφέρεις. Και στο τέλος, ξεβγάζεις. Ξεβγάζεις ιδανικά με χλιαρό νερό, ή απομακρύνεις ό,τι περιττό με μια ζεστή νωπή πετσέτα.\nΜια υπέροχη καθαριστική μάσκα προσώπου με πράσινη άργιλο που δοκίμασα και σου προτείνω είναι αυτή της Glow Era.\nTo ρεπορτάζ λέει ότι η φυσική της σύνθεση αγγίζει το υπέροχο 98,7%. Είναι στα αλήθεια μια υπέροχη εμπειρία αναζωογόνησης και αποτοξίνωσης. Συνδυάζει το σύμπλοκο ατελοκολλαγόνου και υαλουρονικού οξέος μαζί με μία θρεπτική και απολαυστική φόρμουλα από φυτικά έλαια αλόης και jojoba, εκχυλίσματα φυκιών και αγγουριού, βιταμίνες και φυτική γλυκερίνη. Την λες και φανταστική! Η βαθιά καθαριότητα που δίνει είναι μόνο μία από τις ευεργετικές της επιδράσεις. Κάθε εφαρμογή της τονώνει την κυκλοφορία του αίματος και την κυτταρική ανάπτυξη και μέσα στο πέρασμα του χρόνου (αφού την έχεις προσθέσει στην εβδομαδιαία σου ρουτίνα) βλέπεις σπουδαία διαφορά στην ποιότητα κι όψη της λιπαρής επιδερμίδας σου. Παρατηρείς αναμφίβολα από την πρώτη κιόλας χρήση πιο φωτεινή, απαλή, αλλά κι ελαστική επιδερμίδα. Η λιπαρότητα εξαλείφεται, ενώ η φυσική ισορροπία αποκαθίσταται.\nΠολλές φορές η κάθε περιοχή του προσώπου έχει και τις δικές της ανάγκες. Μπορεί για παράδειγμα να έχεις λιπαρή ζώνη Τ, αλλά ξηρότητα στα ζυγωματικά. Η εφαρμογή της ίδιας μάσκας παντού δεν μπορεί να δράσει αποτελεσματικά, ενώ πιθανόν και να επιδεινώσει τοπικά την κατάσταση της ξηρότητας. Γι’ αυτό συχνά θα πρέπει να βλέπεις τις δικές σου ανάγκες και να οδηγείσαι σε μια πιο στοχευμένη εφαρμογή –το γνωστό κι αγαπημένο multi-masking. Η μέθοδος αυτή έγκειται είτε στην εφαρμογή της μάσκας μόνο στις προβληματικές περιοχές (όπως σε εκείνες που εμφανίζουν έντονη λιπαρότητα ή στοιχεία ακμής).\nΤο νου σου όμορφε κόσμε σ’ αυτές τις μικρές κινήσεις περιποίησης, αλλά και στα ελληνικά brands που δημιουργούν νέες συνήθειες.\nΗ πρώτη φορά που είχα μοιραστεί την αγάπη μου για την Glow Era ήταν στην υπέροχη παρέα του www.glow.gr. Δες εδώ!\nGlow Eraλιπαρή επιδερμίδαλιπαρότηταμάσκα αργίλουμάσκα καθαρισμού για λιπαρή επιδερμίδα\nπροηγούμενο κείμενοπροηγούμενο κείμενο:Setting Spray: Τι κάνει πέρα από σταθεροποίηση του μακιγιάζ και 7 ΤΕΛΕΙΑ προϊόντα στην κατηγορία\nεπόμενο κείμενο επόμενο κείμενο:Eσύ συγκεντρώνεις τις άδειες συσκευασίες των προϊόντων ομορφιάς σου, ή όχι ακόμα;


ΕΝΟΙΚΙΑΖΟΜΕΝΑ ΔΩΜΑΤΙΑ ASTERIA - STEIRI: Μαρτίου 2016\nΣτις 03:00 τα ξημερώματα της Κυριακής (27 Μαρτίου) θα γυρίσουμε το ρολόι μας μία ώρα μπροστά (δηλαδή η ώρα θα δείχνει 04:00). Η ώρα αλλάζει πάντα την τελευταία Κυριακή του Μαρτίου (μία ώρα μπροστά) και την τελευταία Κυριακή του Οκτωβρίου (μία ώρα πίσω). Στην Ελλάδα η θερινή ώρα εφαρμόστηκε για πρώτη φορά, δοκιμαστικά, το 1932 και συγκεκριμένα από τις 6 Ιουλίου μέχρι την 1η Σεπτεμβρίου όπου τα ρολόγια είχαν τεθεί μία ώρα μπροστά. Στη συνέχεια όμως εγκαταλείφθηκε αυτό επειδή από τις 15 Ιουλίου (π.ημερ.)/28 Ιουλίου (ν.ημερ.) στις 04:00 ώρα, του 1916, τα ρολόγια στην Ελλάδα είχαν τεθεί 25 λεπτά μπροστά στην εισδοχή της ώρας ζώνης. Έτσι η διαφορά σε σχέση με το φως του Ήλιου που καθορίζει και τον πραγματικό χρόνο γινόταν πολύ μεγάλη κυρίως στα δυτικά τμήματα της χώρας και περισσότερο στη Κέρκυρα. Τούτο είχε ως συνέπεια να εγκαταλειφθεί.\nΑναρτήθηκε από Ενοικιαζόμενα Δωματια ASTERIA στις 1:18 μ.μ.\nΑλλαγή ώρας: Όλα όσα πρέπει να γνωρίζετε - Πότε θα...